Hujan lebat hampir di semua negeri malam ini
Oleh HARRITH HISHAM

6 April 2022, 8:14 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat hampir di semua negeri malam ini.
Menurut MetMalaysia, keadaan tersebut dijangkakan berlaku sehingga lewat malam nanti.
“Amaran dikeluarkan bagi keseluruhan negeri Perlis, Kedah dan Pulau Pinang.
“Di Perak melibatkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya.
Selain itu, amaran sama turut dikeluarkan di Pahang membabitkan Tanah Tinggi Cameron, Lipis, Raub, Jerantut, Bentong, Temerloh, Maran, Bera, Pekan dan Rompin.
Turut terlibat adalah Hulu Selangor dan Hulu Langat di Selangor serta Jelebu, Jempol dan Tampin di Negeri Sembilan.

“Keadaan sama turut berlaku di Melaka yang tertumpu di Jasin sementara di Johor melibatkan Tangkak, Segamat, Mersing, Kulai, Kota Tinggi dan Johor Bahru.
“Di Sarawak membabitkan Serian (Serian), Samarahan (Simunjan), Sri Aman, Betong (Betong), Mukah (Dalat dan Mukah), Bintulu (Tatau dan Bintulu), Miri (Subis, Beluru, Miri dan Marudi) dan Limbang.
“Manakala di Sabah melibatkan Pedalaman (Sipitang, Tenom, Beaufort, Nabawan dan Keningau), Pantai Barat (Papar, Putatan, Penampang dan Kota Kinabalu) dan Sandakan (Tongod, Telupid dan Sandakan) serta Labuan. – KOSMO! ONLINE


Condor perkenal pesawat bercorak seperti gula-gula
Oleh KOSMO!

6 April 2022, 8:00 pm
BERLIN – Sebuah syarikat penerbangan dari Jerman, Condor memperkenalkan warna latar badan pesawat yang lebih menonjol dan berwarna-warni menyerupai gula-gula bagi memberi ‘nafas baharu’ kepada imejnya, lapor stesen penyiaran CNN.
Sebelum ini, pesawat A380 ‘Flying Honu’ milik syarikat penerbangan Jepun, All Nippon Airways direka menyerupai kura-kura berwarna terang selain seni asli menakjubkan yang menghiasi salah satu pesawat Boeing 787-9 Dreamliners milik Qantas.
Bagaimanapun, Condor menjadi syarikat penerbangan terbaharu melakukan kerja-kerja menaik taraf reka bentuk pesawat yang ringkas namun bergaya.
Badan pesawat-pesawat Condor tidak lama lagi akan berubah dengan warna jalur-jalur tebal seperti gula-gula yang diinspirasikan daripada payung, tuala mandi dan kerusi pantai, demikian menurut Condor.
Jalur berwarna-warni yang direka oleh agensi kreatif Berlin Vision Alphabet itu bertujuan untuk membangkitkan nostalgia percutian masa lalu dan keseronokan untuk percutian masa depan.
Terdapat lima pilihan jalur warna iaitu biru yang mewakili laut, kuning mengingatkan kepada cahaya matahari, merah mewakili kegigihan, hijau mewakili pulau dan kuning air emas yang membuatkan pelancong memikirkan pantai berpasir. – Agensi


Pekerja diarah bayar jika minum air kosong di pejabat
Oleh KOSMO!

6 April 2022, 6:30 pm
WASHINGTON – Seorang majikan di Amerika Syarikat (AS) digelar majikan paling teruk di dunia apabila mengenakan caj bagi air minuman yang diletakkan di ruang pejabatnya, lapor akhbar Daily Star UK, semalam.
Perkara itu dimuat naik oleh salah seorang pekerja menerusi laman Reddit yang memberitahu majikannya menampal nota peringatan kepada kakitangan untuk membuat bayaran bulanan sekiranya meminum air tersebut.
“Air minuman ini bukan percuma. Sesiapa yang mahu meminum air ini, sila sertai Kelab Air Minuman dan bayar yuran AS$5 (RM21.09) sebulan,” demikian tulisan pada nota tersebut.
Status tersebut mengundang pelbagai reaksi netizen yang berasakan ia satu tindakan yang tidak patut dilakukan oleh mana-mana majikan.
“Bagi pembayaran AS$60 (RM253) setahun, harapnya air minuman itu boleh menyembuhkan penyakit kanser,” komen seorang pengguna media sosial. – Agensi


Leka bermain lumpur terlalu lama, enam anak gajah terpaksa diselamat
Oleh KOSMO!

6 April 2022, 5:30 pm
BANGKOK – Gelagat enam ekor anak gajah yang leka bermain kolam lumpur di sebuah taman negara dalam wilayah Prachin Buri, Thailand, mencuit hati netizen apabila kesemua haiwan itu berdepan kesukaran untuk keluar ke tanah, lapor laman berita The Thaiger semalam.
Anak-anak gajah itu dikatakan bermain lumpur terlalu lama sehinggakan ia keletihan dan tidak dapat keluar dari kolam lumpur tersebut.
Dengan badan yang berlumpur, anak-anak gajah itu dilihat tergelincir dan menggelongsor di sekeliling kolam.
Keadaan itu membuatkan kakitangan Taman Negara Thap Lan terpaksa pergi ke kawasan tersebut untuk membantu kawanan itu keluar dari lumpur.
Mereka menggunakan penyodok dan tuil untuk menggali cerun supaya haiwan-haiwan itu dapat berjalan keluar.
Renjer taman negara itu berkata, terdapat seekor anak gajah nakal yang menjadi ketua kawanan itu dan ia disyaki menjadi ‘dalang’ kepada aktiviti haiwan-haiwan tersebut.

Ketua taman negara itu mendedahkan bahawa kejadian itu sebenarnya berlaku pada 2019 tetapi baru sahaja disiarkan di Facebook taman negara itu kelmarin, lalu menarik perhatian ramai netizen di Thailand. – Agensi


Tiada laporan polis kes azan maghrib awal di Kuala Krai
Oleh ROHANA MOHD. NAWI

6 April 2022, 6:59 pm
KOTA BHARU – Tiada laporan polis dibuat oleh penduduk setempat atau mana-mana pihak berhubung kejadian laungan azan maghrib awal empat minit di Surau Al-Qadir di Guchil 7, Kuala Krai semalam.
Ketua Polis Kelantan, Datuk Shafien Mamat berkata, setakat ini, polis menyerahkan siasatan kes itu kepada Majlis Agama dan Adat Istiadat Melayu Kelantan (Maik) untuk tindakan lanjut.
“Saya ambil maklum mengenai kejadian itu selepas ia tular di media sosial. Masih tiada laporan polis dibuat berhubung kejadian itu dan kita serahkan kepada Maik jika ada tindakan selepas ini,” katanya ketika ditemui pemberita selepas menjalankan pemantauan pematuhan prosedur operasi standard (SOP) di bazar Ramadan Stadium Muhammad IV di sini hari ini.
Terdahulu, tular di media sosial apabila terdapat dakwaan yang mengatakan bilal surau Al-Qadir melaungkan azan maghrib empat minit awal.
Keadaan itu juga menyebabkan banyak perdebatan dalam kalangan masyarakat yang mengatakan bahawa penduduk di sekitar Guchil 5, 6 dan 7 di Kuala Krai perlu menggantikan puasa selepas didapati berbuka lebih awal daripada waktu sebenarnya. – KOSMO! ONLINE


China mahu bina ‘kereta api kiamat’
Oleh KOSMO!

6 April 2022, 7:00 pm
BEIJING – Tentera China sedang merancang untuk membina ‘kereta api kiamat’ berkelajuan tinggi yang mampu melancarkan senjata nuklear berkuasa tinggi, lapor akhbar Daily Star semalam.
Menurut laporan, rancangan itu adalah untuk mewujudkan kereta api yang boleh bergerak pantas secara domestik dan dilengkapi peluru berpandu balistik antara benua (ICBM) untuk mengelak dikesan musuh.
Kereta api itu juga dikatakan mungkin boleh melancarkan peluru berpandu termasuk kepala peledak nuklear di atas landasan yang ditambah baik untuk menyerap kejutan letupan.
Rancangan yang masih dalam peringkat pelan tindakan itu dibiayai pemerintah pusat China dan diketuai oleh Profesor Madya Kejuruteraan Awam, Yin Zhong, bersama dengan Universiti Jiaotong Southwest di Chengdu, lapor akhbar South China Morning Post.
Kajian semakan yang diterbitkan baru-baru ini dalam Journal of Southwest Jiaotong University mendedahkan mengenai kebaikan dan keburukan rancangan itu.
“Berbanding kereta api jarak jauh, kereta api berkelajuan tinggi ini bergerak dengan lebih pantas dan lancar. Ini bermakna, ia akan dilengkapi mobiliti, keselamatan dan penyembunyian kenderaan tentera yang lebih besar,’’ kata penyelidik kajian. – AGENSI


Bayi lima bulan maut, empat parah kemalangan
Oleh MOHD AZLI ADLAN

6 April 2022, 5:28 pm
SETIU – Seorang bayi perempuan berusia lima bulan maut manakala empat termasuk ibu dan kakaknya cedera parah dalam kemalangan melibatkan kereta Perodua Viva dengan kenderaan pelbagai guna (MPV), Toyota Alphard di Kilometer 51, Jalan Sungai Lerek di sini semalam.
Dalam kejadian pada pukul 6.15 petang itu, mangsa, Nur Al Ammara Mohamad Budiman meninggal dunia manakala ibunya, Siti Fatimah Abdullah, 34, mengalami pendarahan kepala dan kakaknya, Nur Al Jannah pula patah kaki kiri.
Kemalangan itu turut menyebabkan pemandu kenderaan Toyota Alphard, Aiza Romainor, 40, cedera parah di bahagian kepala manakala bayi perempuannya, Sharifah Amanda Zuhaira Syed Zuanda, 1, pula patah paha kiri.
Ketua Polis Daerah Setiu, Deputi Superintendan Afandi Hussin berkata, sewaktu kejadian kenderaan Toyota Alphard dipandu Aiza dikatakan dalam perjalanan pulang ke rumah di Skudai, Johor dari Kota Bahru, Kelantan.
“Sewaktu tiba di lokasi kejadian, kereta Perodua Viva dipandu suami Siti Fatimah, Mohamad Budiman Abdul Ghani, 34, yang dalam perjalanan pulang ke Tanah Merah, Kelantan dikatakan cuba memotong sebuah lori di hadapannya tetapi gagal.
“Kereta itu kemudiannya merempuh kenderaan Toyota Alphard yang berada di laluan bertentangan,” katanya di sini hari ini.

Afandi berkata, kemalangan itu menyebabkan Mohamad Budiman dan anak perempuannya keduanya serta dua anak lelaki Aiza mengalami kecederaan ringan.
Tambah beliau, mayat Nur Al Ammara telah dihantar ke Unit Forensik Hospital Setiu di sini manakala lapan yang cedera termasuk empat parah pula dikejarkan ke unit kecemasan hospital sama.
“Kes masih disiasat mengikut Seksyen 41 Akta Pengangkutan Jalan 1987,” katanya. – KOSMO! ONLINE


‘Suara makmum lagi kuat, kalah Pak Imam’
Oleh KOSMO!

6 April 2022, 5:11 pm
PETALING JAYA – Gelagat seorang kanak-kanak perempuan berusia lima tahun yang sedang solat berjemaah bersama ayah dan abangnya telah mencuri tumpuan ramai baru-baru ini.
Apa yang menariknya adalah apabila dia mula membacakan surah al-Fatihah dengan begitu kuat sehingga menutupi suara bapanya sebagai imam solat.
Menerusi perkongsian @norhidayahghazali90 di TikTok, kelihatan kanak-kanak tersebut membengkokkan badannya ke belakang sambil melaungkan bacaan ayat surah berkenaan dengan penuh lantang sehingga menyebabkan si perakam turut tergelak.
“Dari balik sekolah senyap je, tapi lepas dia buka puasa hampa dengarlah suara dia macam mana. Kalah Pak Imam,” ujarnya.
Sehingga kini video tersebut telah menerima lebih 2.1 juta tontonan dan rata-rata orang ramai turut terhibur melihat gelagat kanak-kanak perempuan berkenaan.
“Konfius mana satu imam, sampai bengkok-bengkok badannya, tak tergelak ke ayahnya,” komen seorang pengguna.

“Ini kalau jin, syaitan lalu pun menggelupur kepanasan, bacaan yang lantang, teruskan usaha untuk solat dengan sempurna ya adik,” kata pengguna lain. – KOSMO! ONLINE


4 warga asing hilang ketika menyelam
Oleh MASTURAH SURADI

6 April 2022, 6:07 pm
MERSING – Empat orang penyelam warga asing dipercayai hilang semasa melakukan aktiviti latihan selaman di Pulau Tokong Sanggol, di sini hari ini.
Pengarah Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, kesemua mangsa terdiri dari dua warga Britain dan masing-masing seorang warga Perancis serta Norway.
Menurutnya, Maritime Rescue Sub Centre (MRSC) Johor Bahru menerima maklumat melalui Maritime Rescue Coordination Centre (MRCC) Putrajaya pada pukul 2.35 petang mengenai kejadian empat penyelam warga asing tidak timbul selepas melakukan latihan selaman sekitar pukul 12 tengah hari tadi.
“Mangsa yang terdiri daripada dua orang lelaki warga Britain berumur 14 tahun dan 46 tahun, seorang wanita warga Perancis berumur 18 tahun dan seorang wanita warga Norway berumur 35 tahun.
“Laporan kehilangan penyelam tersebut dibuat oleh tekong bot yang membawa penyelam terbabit. Susulan itu Op Carilamat telah diaktifkan pada pukul 2.45 petang dengan melibatkan aset daripada Maritim Malaysia, Pasukan Polis Marin dan Jabatan Perikanan Malaysia,”katanya dalam kenyataan di sini.
Nurul Hizam berkata, keluasan pencarian dianggarkan seluas 21.45 batu nautika persegi dari lokasi mangsa dilaporkan hilang dan sehingga pukul 4 petang tiada sebarang penemuan mangsa yang ditemui.-KOSMO! ONLINE


Harga petrol RON97 turun 10 sen mulai esok
Oleh LUQMAN RIDHWAN MOHAMED NOR

6 April 2022, 5:05 pm
PUTRAJAYA – Harga runcit petrol RON97 turun 10 sen berkuat kuasa esok sehingga 13 April depan, menjadikannya dijual pada RM3.81 seliter.
Kementerian Kewangan (MOF) dalam satu kenyataan berkata, harga runcit petrol RON95 dan diesel pula kekal masing-masing pada RM2.05 seliter dan RM2.15 seliter.
Katanya, pengekalan harga bagi petrol RON95 dan diesel tersebut adalah bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Kalau Mamat Khalid masih hidup, usianya 59 tahun hari ini
Oleh MOHD. HAIKAL ISA

6 April 2022, 5:19 pm
PETALING JAYA – Sekiranya sutradara prolifik, Allahyarham Mamat Khalid masih hidup, beliau akan menginjak usia 59 tahun hari ini.
Tanggal 6 April, merupakan hari ulang tahun ke-59 pemilik nama lengkap Mohamad Mohamad Khalid itu yang meninggal dunia pada 24 Oktober tahun lalu disebabkan serangan jantung.
Anak keempat Allahyarham, Amen Khalid menerusi Instagram memuat naik sekeping gambar berserta kapsyen ringkas namun penuh makna.
“6/4/1963. Saya harap anda di sini. Ini merupakan gambar terakhir sambut hari jadi papa, I miss you (saya rindukan anda),” tulis Amen, 27.
Amen turut mengenang status yang dimuat naik pada tanggal hari ini tujuh tahun lalu bersempena ulang tahun kelahiran bapa tersayang.
“Anda merupakan antara antara orang paling penting dalam hidup  dan saya sayang anda dengan seluruh jiwa raga.

“Anda adalah hero, inspirasi, lelaki yang saya sangat-sangat pandang tinggi dan ingin ikut jejak langkah.
“Tiada kata yang mampu diucapkan betapa istimewanya tempat anda dalam hati ini,” coret Amen yang merupakan pengarah karya terakhir Allahyarham Mamat, Kampong Pisang Berbuah Dua Kali.

View this post on Instagram

A post shared by Amen Khalid (@amenkhalid)

Dalam pada itu, di gelanggang Twitter, ramai dalam kalangan peminat mengenang pemergian sutradara hebat tersebut.
“Antara kata-kata Allahyarham Mamat Khalid yang patut dihadam oleh semua pembikin filem: apabila kita nak buat filem, tanggungjawab kita bukan takat buat filem. Dia jauh dari itu. Kita kena fikir apa kesan filem kita.
“Hari ini merupakan ulang tahun kelahiran Allahyarham yang ke-59. Marilah kita sedekahkan al-Fatihah,” tulis seorang pengguna Twitter.
Mamat Khalid meninggal dunia pada usia 58 tahun disebabkan serangan jantung di Hospital Slim River, Perak pukul 12.30 pagi, tahun lalu.
Allahyarham dilaporkan rebah di restoran miliknya, Sarang Art Hub di Tangjung Malim dan dikebumikan di Tanah Perkuburan Masjid Paloh, Ipoh pukul 2.25 petang. – KOSMO! ONLINE


Rasuah: Bekas pengarah ICU Pulau Pinang kekal dipenjara
Oleh NUZULSHAM SHAMSUDDIN

6 April 2022, 5:03 pm
PUTRAJAYA – Bekas pengarah Unit Penyelarasan Pelaksanaan (ICU) Pulau Pinang, Mohd. Noor Rejab kekal dipenjara oleh Mahkamah Rayuan di sini hari ini sabitan salah atas kesalahan membabitkan rasuah.
Bagaimanapun, lelaki berusia 60 tahun itu bernasib baik selepas panel tiga hakim sebulat suara yang diketuai Datuk Seri Kamaludin Md. Said dan bersidang bersama-sama Datuk Ahmad Nasfy Yasin dan Datuk Hashim Hamzah meminda hukuman penjara tiga tahun yang dikenakan terhadapnya sebelum ini kepada penjara 15 bulan.
Terdahulu, Hakim Kamaludin ketika membacakan penghakiman ringkasnya menyatakan, dapatan yang dibuat oleh mahkamah-mahkamah sebelum ini berdasarkan fakta dan tiada sebarang alasan yang ditemukan bagi membolehkan Mahkamah Rayuan mengganggu keputusan terdahulu.
“Selepas meneliti segala hujahan, penghakiman daripada , rekod rayuan dan nota keterangan, kami mendapati tiada sebarang alasan untuk mengganggu dapatan mahkamah terdahulu. Dapatan yang dibuat adalah berdasarkan fakta dan kita tidak boleh ganggu fakta tanpa alasan,” kata hakim itu.
Sementara itu, berhubung hukuman penjara, panel terbabit memutuskan untuk meminda hukuman tersebut daripada penjara tiga tahun ke 15 bulan selepas mengambil kira beberapa faktor terutamanya usia perayu (Mohd. Noor).
Pada 18 Mei 2018, Mahkamah Sesyen Georgetown, Pulau Pinang telah menyabitkan Mohd. Noor atas kesalahan menggunakan jawatannya sebagai Ketua Sektor Khidmat Pengurusan Pembangunan di Jabatan Pendidikan Pulau Pinang bagi mendapatkan suapan dengan memperakukan baucer bayaran bagi pembekalan kot makmal untuk pembantu makmal di seluruh sekolah Pulau Pinang bernilai RM26,162.50 kepada Syarikat Nur Ehsan Maju Enterprise, yang turut mempunyai kepentingan terhadap dirinya.

Pada 11 Julai 2019, Mahkamah Tinggi Pulau Pinang menolak rayuannya dan mengekalkan keputusan yang dibuat Mahkamah Sesyen.
Bagi pertuduhan ini, dia didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut yang lebih tinggi.
Pada tarikh sama, mahkamah itu turut mensabitkan Mohd. Noor atas kesalahan setuju terima wang berjumlah RM24,656 melalui cek Maybank daripada Syed Mohamed Mohamed Farook yang mempunyai hubungan kerja rasmi dengan dirinya pada 24 Oktober 2013 di Maybank Cawangan Jalan Penang Road.
Untuk kesalahan itu, pertuduhan dibuat mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-dua sekali.
Mohd. Noor sebelum ini dijatuhi hukuman penjara tiga tahun dan denda RM130,812.50 bagi pertuduhan pertama manakala bagi pertuduhan kedua, lelaki terbabit dikenakan hukuman penjara setahun. Hukuman tersebut diperintahkan berjalan serentak. – KOSMO! ONLINE


CBP tawar Ar Rahnu bantu kurangkan masalah kewangan
Oleh KOSMO!

6 April 2022, 4:55 pm
PETALING JAYA –  Co-opbank Pertama (CBP) membantu golongan yang masih terkesan daripada pandemik Covid-19 dan persekitaran ekonomi yang sukar kini dengan tawaran pembiayaan menerusi gadaian emas, Ar Rahnu sehingga nilai RM350,000.
Menurut kenyataan yang dikeluarkan, melalui produk tersebut, kadar pembiayaannya adalah sehingga 75 peratus daripada nilai emas semasa dan juga diberi pilihan untuk tempoh bayaran yang lebih fleksibel.
“Kami menerima pelbagai jenis barangan kemas daripada jenis berbatu, kepingan emas, wafer emas dan syiling emas,” katanya di sini.

Selain itu, CBP juga menawarkan produk pembiayaan kepada individu, koperasi dan juga korporat bagi memberi pilihan terbaik untuk mengelakkan bebanan hutang atau terjerat dengan kegiatan pinjaman wang tanpa lesen.
“Dengan pelbagai produk pembiayaan yang ditawarkan, CBP dapat membantu orang ramai daripada terjerat dengan pinjaman ‘ah long’, bahkan rata-rata mereka yang mendapat manfaat daripada kemudahan pembiayaan tersebut berjaya menyelesaikan masalah hutang masing-masing.
“Pembiayaan yang ditawarkan juga dilihat memberi banyak kelebihan kepada kepada orang ramai kerana ia patuh syariah, tawarruq dan selamat.

“Malah kadar keuntungan yang ditawarkan juga adalah serendah 0.71 peratus sebulan sehingga 8.5 peratus setahun,” jelas CBP. -KOSMO! ONLINE


Kerajaan Perak tidak sorok maklumat isu jual tanah lapangan terbang
Oleh KOSMO!

6 April 2022, 4:29 pm
Oleh LIYANA RAMLI
IPOH – Kerajaan negeri sedia bekerjasama dengan pihak berkuasa berhubung penjualan tanah untuk cadangan pembinaan lapangan terbang antarabangsa di Seri Iskandar, Perak Tengah.
Menteri Besar, Datuk Seri Saarani Mohamad berkata, kerajaan negeri tidak akan melindungi sebarang maklumat daripada pihak bertanggungjawab jika ingin menjalankan siasatan.
“Jika sudah ada laporan kepada Suruhanjaya Pencegahan Rasuah Malaysia (SPRM) atau polis dan mana-mana pihak yang ingin menjalankan siasatan, maka kerajaan begeri dan agensinya tidak akan melindungi apa-apa maklumat.
“Kita akan telus,” katanya ketika ditemui pemberita hari ini.
Mengenai gesaan Ahli Jawatankuasa Kira-kira Wang Negeri (PAC) Perak supaya menangguhkan kebenaran merancang yang diluluskan bagi pembangunan di atas tanah tersebut, Saarani menjelaskan Majlis Daerah Perak Tengah (MDPT) mempunyai kuasa terhadap tindakan tersebut.

Katanya, sebarang tindakan yang akan dibuat oleh MDPT perlu merujuk peraturan dan undang-undang sedia ada.- KOSMO! ONLINE


Gagal seludup 30 ekor burung baji
Oleh YATIMIN ABDULLAH

6 April 2022, 4:35 pm
TUMPAT – Cubaan seorang lelaki untuk menyeludup 30 ekor burung baji dengan menggunakan dua buah sangkar gagal apabila kegiatannya di pangkalan haram Kuala Jambu itu dihidu anggota Batalion 9 Pasukan Gerakan Am (PGA) kelmarin.
Bagaimanapun, penyeludup itu sempat menaiki perahu sebelum melarikan diri ke negara jiran semasa anggota PGA menjalankan serbuan di kawasan berkenaan kira-kira pukul 8 pagi.
Pegawai Pemerintah Medan PGA, Superintendan Azhari Nusi berkata, sebelum serbuan, anggota PGA melihat seorang lelaki turun dari perahu dengan membawa dua buah sangkar burung semasa menjalankan rondaan rutin di pangkalan haram itu.
Menurutnya, menyedari kehadiran anggota PGA, suspek bertindak meninggalkan sangkar burung itu sebelum menaiki perahu ke arah negara jiran.
“Pemeriksaan di lokasi itu telah menjumpai dua buah sangkar burung dengan setiap satunya diisi sebanyak 15 ekor burung baji yang dianggarkan bernilai RM1,200.
“Burung-burung baji itu dibawa ke Kompeni Taktikal PGA, Kuala Jambu di sini untuk tindakan lanjut,” katanya dalam satu kenyataan hari ini.

Tambah Azhari, kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011. – KOSMO! ONLINE


Datuk pikat isteri orang tak jadi dituduh hari ini
Oleh NUZULSHAM SHAMSUDDIN

6 April 2022, 4:04 pm
PETALING JAYA – Seorang lelaki yang sepatutnya dituduh di Mahkamah Majistret di sini atas pertuduhan memikat isteri orang hari ini, ditangguh ke Selasa depan.
Penangguhan untuk mendakwa lelaki yang bergelar ‘Datuk’ itu, berikutan suspek masih menjalani kuarantin.
Berdasarkan kesalahan memikat isteri orang, pertuduhan dikemukakan mengikut Sekyen 498 Kanun Keseksaan.
Hukuman bagi seksyen itu memperuntukkan hukuman penjara maksimum dua tahun atau denda atau kedua-duanya sekali jika sabit kesalahan. – KOSMO! ONLINE


Lelaki cabul dua wanita berjaya ditahan polis
Oleh MOHD. HUSNI MOHD. NOOR

6 April 2022, 3:51 pm
SEPANG – Suspek ‘kaki cabul’ dua wanita di sebuah pusat beli belah di Cyberjaya, semalam akhirnya berjaya diberkas polis, hari ini.
Lelaki berusia 20 tahun yang juga penunggang p-hailing itu ditahan polis di sebuah rumah di Taman Putra Perdana, Puchong pukul 11 pagi tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, suspek berjaya dikesan hasil semakan rakaman televisyen litar tertutup (CCTV) yang diperolehi daripada pengurusan Tamarind Square.
Beliau berkata, hasil semakan rakaman CCTV mendapati suspek tiba di kawasan Tamarind Square pada pukul 1.57 petang dengan menunggang sebuah motosikal jenis Yamaha Lagenda 115 ZR.
“Suspek kemudian telah parkir motosikalnya di tempat parkir ruang bawah tanah Tamarind Square dan berjalan kaki menghala ke kaki lima pusat beli belah itu,” katanya ketika dihubungi hari ini.
Katanya, ketika disoal siasat, suspek mengaku terbabit dalam kes cabul dua wanita di pusat beli-belah itu petang semalam.

Wan Kamarul Azran berkata, kes disiasat mengikut Seksyen 354 Kanun Keseksaan kerana mencabul kehormatan. – KOSMO! ONLINE


‘Belum sempat beri cucu, mama dah bagi adik baru’
Oleh KOSMO!

6 April 2022, 4:16 pm
PETALING JAYA – Seorang wanita, 24, berkongsi berita gembira dan sebuah kejutan apabila ibunya disahkan berbadan dua ketika berusia 43 tahun.
Menerusi perkongsian @lycheemeraaah di media sosial, dia agak terkejut kerana bakal menerima seorang adik pada usia sebegini dan selama ini hanya menganggap dia adalah yang bongsu.
Sementara itu, wanita tersebut sempat menunjukkan keputusan alat penguji kehamilan milik ibunya yang terdapat dua garisan dan juga rakaman dia menemani si ibu melakukan pemeriksaan di klinik.
“Belum sempat beri cucu dekat mama, dia dah bagi adik baru kat kita pula,” selorohnya.
Sehubungan itu, rata-rata orang ramai mengucapkan tahniah dan mendoakan agar ibunya diberikan kesihatan yang baik sepanjang tempoh mengandung.
Ini kerana kebiasaannya, wanita yang berusia 40 tahun ke atas tidak disarankan untuk hamil kerana faktor kesihatan.

“Jauh juga beza umur awak dengan adik baru nanti, moga dipermudahkan urusan ibu awak,” komen Suhaili.
Dalam pada itu, ada pengguna yang berkongsi pengalaman keluarganya yang mengalami situasi sama seperti wanita tersebut.
“Abang ipar aku umur 28 tahun pun alami situasi sama macam ini, baru dapat adik baru lagi,” kongsi Chujiea. – KOSMO! ONLINE


Penunggang motosikal maut, pemandu lori positif dadah
6 April 2022, 3:57 pm
HULU SELANGOR – Seorang penunggang motosikal maut dalam kemalangan selepas bertembung dengan sebuah lori di Kilometer 55, Jalan Kuala Lumpur menghala ke Ipoh awal pagi tadi.
Ketua Polis Daerah Hulu Selangor, Superintendan Arsad Kamaruddin berkata, pihaknya menerima laporan berhubung kejadian itu pada pukul 8.20 pagi.
“Kemalangan melibatkan motosikal yang ditunggang seorang lelaki berusia 37 tahun dan lori yang dipandu lelak berusia 32 tahun.
“Kemalangan berlaku apabila pemandu lori cuai ketika memasuki ke simpang sebelum mangsa yang dari arah bertentangan merempuh lori tersebut,” katanya dalam kenyataan di sini hari ini.
Rempuhan itu menyebabkan penunggang motosikal parah sebelum disahkan meninggal dunia di lokasi kejadian.
“Mayat mangsa dibawa ke Hospital Kubu Bharu di sini untuk tindakan lanjut. Pemeriksaan ke atas pemandu lori mendapati lelaki tersebut positif dadah jenis amphetamine.

“Pemandu berkenaan ditahan untuk tindakan lanjut dan orang ramai yang mempunyai sebarang maklumat berhubung kejadian diminta tampil untuk membantu siasatan,” jelasnya.
Kes disiasat di bawah Seksyen 44(1) Akta Pengangkutan Jalan 1987 kerana memandu di bawah pengaruh minuman memabukkan atau dadah. – KOSMO! ONLINE


Amyra Rosli tambah ‘sakit’, anak masuk hospital
Oleh MOHAMMAD SHAHEMY AZMI

6 April 2022, 3:48 pm
PETALING JAYA – Selepas kesihatan diri sendiri diuji gara-gara penyakit misteri pada minggu lalu, emosi pelakon Amyra Rosli kembali terganggu apabila anak keduanya, Ayra Aryssa mengalami demam panas sehingga suhu badannya mencecah lebih 40 darjah Celsius.
Menerusi hantaran yang dimuat naik dalam Instagram miliknya, Amyra berkongsi foto keadaan Aryssa yang kini berusia dua tahun ketika dimasukkan ke hospital untuk mendapatkan rawatan.
“Aryssa demam panas. Suhu badan 40 hingga 41 darjah Celsius tidak turun-turun. Sudah dua hari. Cepat sembuh anakku sayang,” tulisnya dalam Instagram.
Menerusi hantaran berbeza dalam InstagStory miliknya, pelakon drama Sang Pewaris itu turut meluahkan rasa berat hati untuk bekerja memandangkan anaknya kini berada di hospital.
“Beratnya hati hendak pergi kerja,” ujarnya.
Perkongsian Amyra turut mendapat perhatian dan simpati daripada rakan-rakan selebriti apabila mereka turut mendoakan kesejahteraan dan kesembuhan anaknya.

“Sayang. Semoga cepat sembuh supaya ibu dan ayah senang hati. Supaya boleh jumpa abang (Aqeef Anaqi),” kata pelakon Nad Zainal.
“Semoga cepat sembuh si comel. Moga Allah SWT permudahkan segala urusan,” tulis penyanyi dan juga pelakon Farahdhiya.
“Allahuakhbar. Semoga diberikan kesembuhan pada anak yang baik ini ya Allah,” pinta pelawak Shuib.
Pada minggu lalu, Amyra atau nama lengkapnya Nur Amira Izzati Rosli, 30 terpaksa mengambil cuti selama beberapa hari selepas menderita ‘penyakit misteri’ apabila mengalami sakit sendi seluruh badan, selain kakinya bengkak dan lebam-lebam.
Amyra juga sukar untuk menggambarkan kondisi sebenarnya kondisi kesihatannya yang seolah-olah ‘tidak sakit tetapi sakit’.
Kata isteri kepada pelakon Amar Baharin itu, selain mencuba perubatan homeopati, dia juga berusaha mencari penyelesaian menerusi rawatan islamik bersama seorang ustaz. – KOSMO! ONLINE


KPDNHEP Perak rampas 7,000 liter diesel
Oleh ASLIZA MUSA

6 April 2022, 4:11 pm
KUALA KANGSAR – Sebuah kilang papan di Jalan Lubuk Merbok, Simpang Lawin di sini diserbu selepas disyaki menyimpan minyak diesel tanpa kebenaran semalam.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perak, Saifullizan Kamarul Zaman berkata, ketika serbuan dilakukan, bahan bakar itu sedang dipindahkan dari sebuah lori tangki ke dalam tangki skid di kilang papan berkenaan.
“Hasil pemeriksaan mendapati terdapat 7, 000 liter minyak disyaki diesel disimpan di dalam premis tersebut tanpa kebenaran.
“Dalam serbuan itu, minyak yang disyaki diesel dan lori tangki disita untuk siasatan lanjut dengan nilai rampasan dianggarkan berjumlah RM50,000,” katanya dalam kenyataan di sini hari ini.
Menurut beliau, tindakan diambil ke atas pemilik kilang papan itu di bawah subperaturan 18(1) Peraturan-Peraturan Kawalan Bekalan 1974 kerana memiliki barang kawalan berjadual iaitu minyak diesel tanpa permit.
Katanya, bagi pembekal minyak diesel pula, kes disiasat di bawah Peraturan 9(2) Peraturan yang sama kerana menjual barang kawalan berjadual. – KOSMO! ONLINE


Tiada 4X4, peniaga angkut 230 botol katira guna Ativa
Oleh KOSMO!

6 April 2022, 4:00 pm
PETALING JAYA- Di mana ada kemahuan, di situ ada jalan. Itu mungkin peribahasa paling sesuai bagi menggambarkan kegigihan seorang peniaga yang sanggup berbuat apa sahaja bagi memastikan pesanan pelanggan dapat ditunaikan segera.
Menerusi perkongsian Domok Hakuna Matata di akaun Facebook Ativa Club Malaysia, dia perlu menggunakan kereta Perodua Ativa untuk membawa kira-kira 230 botol air katira selepas gagal mencari kereta jenis pacuan empat roda (4×4).
“Cuma mahu berkongsi pengalaman manis dan ngeri, gigihnya hati seorang peniaga yang datang ke Johor untuk ambil air katira. Saat akhir, tidak dapat cari kereta 4X4, jadi jalan terakhir guna kereta sendiri sahaja.
“Yang ngeri, mendap habis. Gerak dari Johor Bahru pukul 3 pagi, sampai Klang pukul 9 pagi. Boleh sampai tiga jam sahaja, tetapi tidak boleh laju, takut,” tulisnya.
Menerusi gambar dikongsikan, wanita itu meletakkan kira-kira 230 botol air katira di bahagian belakang keretanya yang turut diletakkan plastik berisi ais.
Sementara itu, orang ramai terus memuji semangat ditampilkan wanita itu untuk berniaga pada bulan Ramadan selain ada mendoakan agar dia dimurahkan rezeki.

“Terbaik semangat ini, semoga dimurahkan rezeki untuk berniaga,” doa Anis Ramli.
“Jarang-jarang berlaku ini, jiwa memang kental. Geleng kepala juga saya,” kata Khairulzaman Jamil.
“Biar kereta bekerja untuk kita, jangan kita bekerja untuk kereta. Gasak selagi mampu,” jelas Muhd Haffezul Yussog. -KOSMO! ONLINE


Mayat lelaki Rohingya tanpa pakaian ditemui dengan kesan ditikam
Oleh NOR SHAFAWATI YUP

6 April 2022, 3:29 pm
SEREMBAN – Mayat lelaki etnik Rohingya ditemui tanpa pakaian dengan kesan tikaman di perut dipercayai dibunuh rakan serumahnya di sebuah rumah di Jalan Bukit Tembok di sini hari ini.
Ketua Polis Daerah Seremban, Asisten Komisioner Nanda Maarof berkata, pihaknya menerima maklumat pada pukul 10 pagi dan setibanya di lokasi kejadian, satu mayat lelaki Rohingya berusia 19 tahun ditemui di bahagian lorong dapur menuju ke bilik dengan kesan tikaman di perut.
“Siasatan awal mendapati mangsa ditikam dengan menggunakan senjata tajam, namun senjata yang digunakan tidak ditemui,” katanya ketika ditemui di lokasi kejadian.
Difahamkan, rumah itu disewa oleh suspek etnik sama berusia dalam lingkungan 40-an sejak setahun lalu. Mangsa dipercayai menumpang rumah berkenaan sejak seminggu lalu.
“Malam tadi jiran memaklumkan terdengar pergaduhan dari rumah tersebut. Majikan suspek datang mencari lelaki itu di rumah kerana dia tidak datang ke tempat kerja,” katanya.
Berdasarkan maklumat terbaharu, suspek yang juga buruh ditahan di Pulau Pinang pada pukul 2 petang tadi dan dibawa ke Ibu Pejabat Polis Daerah (IPD) Seberang Perai Tengah untuk proses dokumentasi. Kes disiasat di bawah Seksyen 302 Kanun Keseksaan iaitu bunuh.

Sementara itu, seorang saksi memberitahu, suspek mengaku dia bergaduh dengan rakan serumahnya sebelum melarikan diri kerana khuatir mangsa meninggal dunia.-KOSMO! ONLINE


MoU PDI: Pekerja asing dari Indonesia dijangka tiba Jun
Oleh LUQMAN RIDHWAN MOHAMED NOR

6 April 2022, 3:17 pm
PUTRAJAYA – Kemasukan kumpulan pertama pekerja asing dari Indonesia susulan pemeteraian Memorandum Persefahaman Pengambilan dan Penempatan Pekhidmat Domestik Indonesia (MoU PDI) dijangka berlaku antara Jun hingga Julai hadapan.
Presiden Pertubuhan Kebangsaan Agensi Perkhidmatan Swasta Malaysia (PAPSMA), Datuk Megat Fairouz Junaidi Megat Junid berkata, pihaknya kini menanti arahan lanjut daripada Kementerian Sumber Manusia (KSM) susulan kemasukan pekerja asing Jun nanti.
“Kami menantikan arahan lanjut dan perbincangan dengan KSM terutamanya Jabatan Tenaga Kerja Semenanjung Malaysia (JTKSM) untuk memulakan proses pengambilan pekerja asing.
“Pada masa sama, kami juga terbuka untuk membantu majikan (berhubung hal pengambilan pekerja asing,” katanya dalam satu kenyataan hari ini.
Dalam pada itu, Megat Fairouz Junaidi berkata, pihaknya menyokong penggunaan sistem saluran tunggal (OCS) kerana ia berupaya memastikan keselamatan dan hal kebajikan pekerja asing dari Indonesia terjaga.
“Kami mahukan satu sistem pengambilan tenaga kerja yang telus dan beretika dan mampu memperincikan tugas ejen pekerja asing menerusi kerjasama antara perniagaan.

“Ini kerana, majikan tempatan mempunyai hak untuk mengetahui perkara seperti pembayaran, jaminan, maklumat latihan pekerja asing dan lain-lain memandangkan kos pengambilan mereka telah meningkat,” katanya.
Pada masa sama, beliau berterima kasih dengan inisiatif kerajaan kerana menyokong peranan agensi pekerja asing berlesen sebagai fasilitator berkaitan hal pengambilan tenaga kerja dari Indonesia. – KOSMO! ONLINE


Penjawat awam NS terima bantuan khas setengah bulan gaji
Oleh ZAKKINA WATI AHMAD TARMIZI

6 April 2022, 3:07 pm
SEREMBAN – Kerajaan Negeri Sembilan mengumumkan pemberian Bantuan Khas Kewangan (BKK) setengah bulan gaji atau minimum RM1,000 kepada semua anggota-anggota perkhidmatan awam negeri ini sempena sambutan Aidilfitri.
Menteri Besar, Datuk Seri Aminuddin Harun berkata, bantuan tersebut melibatkan implikasi kewangan lebih RM6 juta dan pemberiannya melibatkan sejumlah 4,050 orang termasuk kakitangan badan berkanun dan pihak berkuasa tempatan (PBT).
“Sebagai tanda penghargaan, kerajaan negeri mengumumkan pemberian BKK bersempena Hari Raya Aidilfitri tahun ini sebanyak setengah bulan gaji atau minimum RM1,000 dan akan mula dibayar pada 15 April depan.
“Pemberian bantuan ini juga sebagai usaha meringankan beban kewangan anggota perkhidmatan awam di bawah kerajaan Negeri Sembilan bagi persiapan Hari Raya Aidilfitri nanti,” katanya kepada pemberita selepas mempengerusikan Mesyuarat Mingguan Exco di Wisma Negeri di sini hari ini.
Menurut Aminuddin lagi, pemberian khas itu juga diharap akan meningkatkan lagi motivasi penjawat awam negeri ini untuk terus memberikan perkhidmatan cemerlang. – KOSMO! ONLINE


Dua rakan nafi larikan pelbagai barang termasuk cincin kahwin
Oleh DIYANATUL ATIQAH ZAKARYA

6 April 2022, 3:38 pm
MELAKA – Dua rakan dihadapkan ke Mahkamah Majistret di sini hari ini atas pertuduhan memecah masuk rumah dan mencuri pelbagai barangan termasuk sebentuk cincin kahwin pada bulan lalu.
Tertuduh, Mohd. Adib Kassim, 32, dan Fais Yusoff, 38, mengaku tidak bersalah selepas pertuduhan dibacakan di hadapan Majistret Mohamad Izwan Mohamed Noh.
Mereka didakwa memecah masuk rumah milik Mohd. Hamizzuri Huri, 48, untuk mencuri sebentuk cincin kahwin platinum lelaki, seutas gelang emas, rantai emas, jam tangan pelbagai jenama bernilai RM5,000.
Tertuduh turut melarikan enam buah beg tangan pelbagai jenama, satu beg sandang berisi matawang asing, tiga kunci motosikal dan minyak wangi.
Turut dilarikan adalah alat kawalan jauh pintu pagar, dompet, dua komputer riba, telefon, komputer tablet, kunci kereta dan rumah serta sebuah kenderaan jenis Toyota Harrier.
Kesalahan dilakukan di Jalan M5 Taman Merak di sini pada pukul 8.15 malam, 3 Mac lalu dan didakwa mengikut Seksyen 457 Kanun Keseksaan.

Terdahulu, Timbalan Pendakwa Raya, Fiqri Hakim Zamri memohon agar tertuduh tidak dibenarkan diikat jamin, namun peguam Amrit Singh merayu agar jaminan dibenarkan dengan alasan anak-anak guamnya telah berkahwin dan mempunyai anak kecil.
Mahkamah membenarkan tertuduh diikat jamin RM7,000 setiap seorang berserta syarat tambahan lain. Sebutan semula kes ditetapkan pada 19 Mei ini. – KOSMO! ONLINE


Tindakan penguatkuasaan hanya terhadap pengusaha stesen minyak
Oleh KHAIRUL MOHD. ALI

6 April 2022, 3:25 pm
JOHOR BAHRU – Tindakan penguatkuasaan berhubung kenderaan berpendaftaran asing yang mengisi minyak petrol jenis RON95 hanya boleh diambil terhadap pengusaha stesen minyak, dan bukan terhadap individu warga asing yang berbuat demikian.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor, Mohd. Hairul Anuar Bohro berkata, sehubungan itu adalah penting bagi pengusaha stesen minyak mengambil langkah proaktif bagi mengekang perkara berkenaan.
Katanya, undang-undang itu juga telah dimaklumkan dengan jelas kepada semua pengusaha stesen minyak ketika mereka mahu mendapatkan lesen perniagaan.
“Tindakan hanya kepada pengusaha stesen minyak dan bukannya terhadap pemilik kenderaan, jadi kita minta pengusaha lesen mematuhinya peraturan yang telah dikeluarkan dengan jelas.
“Setakat kes terbaharu ini, KPDNHEP menerima tujuh aduan dan tiga daripadanya dalam siasatan,” katanya.
Beliau berkata demikian kepada pemberita selepas melakukan pemantauan di sebuah stesen minyak di Jalan Skudai, di sini hari ini ekoran tular di media sosial beberapa gambar menunjukkan kenderaan bernombor pendaftaran Singapura mengisi minyak jenis RON95.

Sementara itu, Mohd. Hairul Anuar turut meminta orang awam untuk mengambil bukti bergambar melibatkan warganegara Singapura yang bertindak mengisi minyak petrol jenis RON95 dalam kenderaan mereka beserta butiran lengkap kejadian tersebut.-KOSMO! ONLINE


Maqis rampas sosej daging babi positif African Swine Fever
Oleh SITI A'ISYAH SUKAIMI

6 April 2022, 3:00 pm
SEPANG – Sosej daging babi anggaran berat 10 kilogram (kg) yang disahkan positif African Swine Fever (ASF) dirampas di Lapangan Terbang Antarabangsa Kuala Lumpur (KLIA) pada 26 Mac lalu.
Jabatan Perkhidmatan Kuarantin dan Pemeriksaan Malaysia (Maqis) dalam kenyataannya memaklumkan, sosej tersebut dibawa masuk oleh individu warga China serta dikesan selepas pemeriksaan bagasi dijalankan pukul 3 petang.
“Beberapa sampel telah diambil daripada sosej daging babi tersebut untuk diuji di Makmal Kesihatan Awam Veterinar (MKAV). Hasil ujian makmal mendapati sosej bernilai RM350 itu positif untuk pengesanan penyakit ASF,” katanya di sini hari ini.
Dalam pada itu, Maqis menjelaskan, prosedur ujian ini dilakukan bagi mencegah penularan wabak penyakit dan dikhuatiri jika tidak dikawal boleh menyebabkan industri ternakan babi negara terjejas.
Susulan itu, kesemua sosej yang dirampas akan dilupuskan mengikut Prosedur Operasi Piawaian yang telah ditetapkan.
Mengulas lanjut, Malaysia mengenakan larangan membawa masuk produk babi dari negara yang mengalami wabak penyakit ASF termasuk penumpang di laluan udara yang membawa bagasi bagi menghalang risiko kemasukan penyakit itu dapat dicegah.

“Virus ASF ini tidak akan menjangkiti manusia dan ia hanya menjangkiti babi sama ada babi peliharaan atau babi hutan.
“Penyakit ASF sangat mudah merebak dan mampu menyebabkan kadar kematian yang sangat tinggi sehingga 100 peratus dalam kumpulan babi peliharaan sekali gus boleh melumpuhkan industri ternakan babi dalam masa singkat,” ujarnya. – KOSMO! ONLINE


Sambutan Hari Raya Aidilfitri muram, rumah hangus dijilat api
Oleh HARIS FADILAH AHMAD

6 April 2022, 3:42 pm
MARAN – Harapan pemandu lori, Ahmad Mazlan Mat Adam, 49, untuk menyambut Hari Raya Aidilfitri lebih meriah bersama ahli keluarga pada tahun ini berkecai apabila rumahnya musnah dalam kebakaran di Felda Jengka 14 di sini semalam.
Dalam kejadian pukul 2.20 petang itu, Ahmad Mazlan dan adiknya serta dua anaknya hanya sempat menyelamatkan diri sehelai sepinggang.
“Rumah saya musnah sekelip mata, nampaknya sambutan Aidilfiri tahun ini suram buat kami sekeluarga. Saya akan membina semula rumah ini sedikit demi sedikit selepas ini,” katanya ketika ditemui hari ini.
Menurut Ahmad Mazlan, dia sekeluarga kini terpaksa menumpang di rumah bapa saudaranya buat sementara waktu sebelum kerja-kerja pembinaan rumah baharu dapat dilakukan secara berperingkat.
Sementara itu, menceritakan mengenai kejadian itu, Ahmad Mazlan memberitahu, api marak dengan pantas dari bahagian hadapan rumah sebelum merebak ke ruang tamu dan dapur.
“Ketika kejadian, saya bersama adik dan anak berusia tujuh dan 10 tahun berada di dalam rumah. Saya segera mengarahkan mereka keluar untuk menyelamatkan diri,” katanya.- KOSMO! ONLINE


UPSI, CIMA tawar Program Kepimpinan Kewangan
Oleh MOHD RASDAN AHMAD

6 April 2022, 3:46 pm
PETALING JAYA – Universiti Pendidikan Sultan Idris (UPSI) menerusi Fakulti Pengurusan dan Ekonomi (FPE) dengan kerjasama Institut Akauntan Pengurusan Bertauliah (CIMA) kini menawarkan Program Kepimpinan Kewangan (FLP), Akauntan Pengurusan Global Bertauliah (CGMA).
Menurut Naib Canselor UPSI, Prof. Datuk Dr. Md Amin Md Taff , kerjasama itu sekali gus memudahkan laluan pelajar mendapat kelayakan profesional selepas tamat dari program-program Ijazah Sarjana Muda dan Sarjana yang mendapat akreditasi pihak CIMA.
“Sebagai sebuah universiti pendidikan terulung tanahair, UPSI mengalu-alukan jaringan kerjasama strategik terutama badan-badan bertauliah antarabangsa seperti CIMA untuk memperoleh kelayakan profesional.
“Sebanyak sepuluh program ijazah yang akan diakreditasi, enam daripadanya merupakan Ijazah Sarjana Muda termasuk program perakaunan, pendidikan perakaunan, pentadbiran perniagaan dan ekonomi serta empat program Ijazah Sarjana dalam bidang yang sama.
“Ia sekali gus, memberi nilai tambah kepada mahasiswa yang mengikuti program Ijazah Sarjana Muda dan Sarjana memperoleh kemahiran, kecekapan dan pemikiran supaya memenuhi kehendak majikan,” jelasnya ketika merasmikan majlis pelancaran program secara hibrid di Kampus Sultan Azlan Shah semalam.
Turut hadir, Timbalan Naib Canselor (Akademik dan Antarabangsa), Prof. Dr. Marzita Puteh, Ahli Jawatankuasa Pengurusan Universiti, serta Pengarah CIMA Asia Tenggara, Sam Chor dan Pengurus Pembangunan Perniagaan CIMA Rushdan Rozlan menerusi talian.

Sementara itu bagi Dekan FPE, Prof. Madya Dr. Mohd. Asri Mohd. Noor berkata, FLP ditawarkan secara modular dan mempunyai empat peringkat itu sijil, operasi, pengurusan dan strategik.
“Pelajar perlu mengikuti kursus secara dalam talian disediakan oleh pihak CIMA manakala tempoh pembelajaran dalam talian adalah dan mengikut langganan setahun hingga tiga tahun, bergantung kepada keperluan pelajar.
“Program Ijazah Sarjana Muda yang mendapat akreditasi bermula di peringkat Operasi dan Program Sarjana bermula di peringkat pengurusan. Setiap peringkat mempunyai tiga modul dan satu kajian kes,” jelasnya. – KOSMO! ONLINE


Lelaki dipukul kerana cemburu
Oleh MOHD SYALMIZI HAMID

6 April 2022, 3:21 pm
SEBERANG PERAI – Seorang lelaki terpaksa menanggung kesakitan apabila dipukul bertubi-tubi dengan tangan dan senjata dipercayai rotan di sebuah rumah di Nibong Tebal di sini pada Ahad lalu.
Kejadian pada pukul 12.50 tengah hari itu tular di media sosial sejak semalam apabila dua video memaparkan mangsa yang memakai kemeja-T berwarna hijau dipukul beberapa pemuda di ruang tamu.
Video berdurasi 26 dan 44 saat yang dimuat naik di Facebook itu memaparkan mangsa turut dimarahi beberapa pelaku sambil mangsa dilihat merayu-rayu.
Ketua Polis Daerah Seberang Perai Selatan, Superintendan Lee Chong Chern berkata, pihaknya menerima dua laporan termasuk satu laporan pengadu untuk menarik balik laporan berkenaan.
Setakat ini tiada laporan diterima daripada mangsa.
“Sasatan mendapati kejadian berpunca akibat salah faham dan perasaan cemburu yang tidak terkawal.

“Mangsa dipukul dan mengalami kecederaan di kepala dan lengan sebelum dihantar ke Hospital Sungai Bakap dan Hospital Seberang Jaya bagi mendapatkan rawatan,” katanya dalam kenyataan hari ini.
Polis menahan beberapa suspek yang terlibat untuk siasatan lanjut di bawah Seksyen 498/506 Kanun Keseksaan.
“Orang ramai dinasihatkan agar tidak mengeruhkan lagi keadaan dengan menyebarkan video tersebut atau membuat sebarang spekulasi,” katanya.-KOSMO! ONLINE


Fara Fauzana sedia jadi ‘nanny’ anak Mizz Nina, Noh
Oleh MOHD. HAIKAL ISA

6 April 2022, 3:41 pm
PETALING JAYA – Pengacara popular, Fara Fauzana menawarkan diri untuk menjadi nanny atau pengasuh anak angkat pasangan selebriti, Mizz Nina dan Noh Salleh iaitu Musa.
Fara atau nama lengkapnya, Farah Fauzana Mohd. Fadzil berkata, dia sedia menjaga Musa yang kini berusia lebih kurang empat bulan sekiranya Nina dan Noh inginkan sedikit privasi seperti menghabiskan masa berdua-duaan.
“Selamat berpuasa Nina. Nanti kalau nak keluar berbuka berdua dengan Noh, bagitahu. Nanny Fafau on standby (sedia berkhidmat),” ujar Fara menerusi ruangan komen Instagram satu hantaran status Nina atau nama sebenarnya, Shazrina Azman.
Coretan bersahaja Fara disambut baik oleh Nina yang membalas ringkas: “Yes, please! (berserta emoji muka tersenyum dengan hati).”
Sementara itu, dalam hantaran status, Nina, 42, memaklumkan, Ramadan kali ini amat bermakna buat dirinya terutama apabila pertama kali menggalas tanggungjawab sebagai seorang ibu.
“Saya sangat bersyukur untuk segala ujian yang telah datang dan bersempena Ramadan, saya berdoa agar Allah membenarkan saya masuk dan mengalu-alukan kedatangan bulan mulia ini dengan hati yang lebih lembut, tulen dan bersedia untuk melakukan ibadah dengan kemampuan terbaik.

“Ramadan kali ini sangat berbeza kerana saya seorang ibu sekarang. Jadi, saya sangat-sangat memerlukan tunjuk ajar dan nasihat sebanyak mungkin,” kata Nina.
Awal Mac lalu, Nina dan Noh mendedahkan kehidupan mereka kini lengkap dengan kehadiran anak angkat, Musa selepas 11 tahun melayari bahtera perkahwinan.
Nina berkongsi berita gembira melalui Instagram (IG) diiringi foto menampakkan Noh dan dirinya sedang mendukung seorang bayi dari belakang.
Kapsyen tertera ‘2 tambah 1 menghasilkan jumlah angka 3’ ditulisnya jelas merumuskan fasa bahagia sedang didepani keluarga kecilnya sekarang. – KOSMO! ONLINE


Mengaji dengan suami memori terindah – Mia Ahmad
Oleh NUR EMIRA SAIZALI

6 April 2022, 1:46 pm
PETALING JAYA – Lain orang, berbeza cara untuk mengecapi bahagia.
Begitu juga buat pelakon, Mia Ahmad yang memberitahu momen belajar mengaji bersama suami tercinta yang juga pemain bola sepak, Mohd Izham Tarmizi merupakan memori terindah dalam perkahwinan mereka.
Kata Mia atau nama sebenarnya Samihah Ahmad Baderi, 34, dia tidak pernah membayangkan akan belajar untuk menyertai kelas mengaji sejak dua tahun lalu bersama suaminya.
“Hantaran ini bukan untuk menunjuk-nunjuk kebaikan tetapi hanya ingin berkongsi perjalanan kami bersama.
“Saya tidak pernah bayangkan kami akan ada momen berdua belajar al-Quran bersama-sama,” katanya dalam satu entri Instagram hari ini
Menerusi hantaran tersebut, Mia turut memuat naik video suaminya sedang belajar mengaji secara virtual dan dipantau oleh seorang ustaz.

Tambah pelakon drama Hati Perempuan itu, meskipun sudah boleh mengaji, dia dan suami memulakan perjalanan indah tersebut dengan membaca Iqra berbanding al-Quran.
Tidak mahu mengecap rasa bahagia tersebut seorang diri, dia juga mendoakan agar perkongsian tersebut dapat memberi inspirasi kepada individu lain.
“Walaupun sudah boleh membaca, kami mula dari Iqra sebab tahu masih merangkak-rangkak nak mengaji. Saya ini mudah terhibur jadi selalu rasa nak tergelak bila sampai giliran suami baca.
“Pastinya, inilah memori paling terindah dalam perkahwinan kami, walaupun anda semua tidak mahu tahu pun.
“Hanya berkongsi dan harap dapat beri inspirasi kepada keluarga di luar sana untuk sama-sama kita menuju ke syurga. Saya doakan kita semua dapat menjadi orang yang lebih baik pada bulan Ramadan ini,” katanya lagi.
Sebagai info, Mia mendirikan rumah tangga bersama Izham pada 13 Januari 2017.
Pasangan tersebut dikurniakan sepasang cahaya mata, Safy Issa, 4, dan Iris kini berusia dua tahun. – KOSMO! ONLINE


‘Kaya duit, miskin akhlak’
Oleh KOSMO!

6 April 2022, 1:52 pm
PETALING JAYA – Setiap kali tiba bulan Ramadan, pasti ramai yang berlumba-lumba melakukan kebaikan termasuklah memberi sedekah.
Kelmarin, kecoh di Twitter mengenai sebuah video yang dikongsikan seorang pengguna, Akeem Sharyzal memaparkan seorang individu menyatakan hasratnya untuk menderma sebanyak RM1,000 kepada 10 pengikut bertuahnya di media sosial.
Bagaimanapun, tindakan lelaki itu mendapat kecaman ramai apabila dia dilihat membaling sejumlah kepingan RM50 yang dibawa keluar dari sebuah beg dan membiarkan wang berkenaan bersepah di lantai serta kelilingnya.
Rakaman tersebut telah mendapat pelbagai reaksi daripada orang ramai dan rata-ratanya kurang senang dengan sikap individu terbabit walaupun niatnya baik untuk memberi sedekah.
“Tidak semua orang bijak dalam melakukan kebajikan sehingga tanpa tidak sedar telah bertindak melebihi batasan,” komen Ajri.
“Ini la orang kata kaya duit, tapi miskin akhlak, nak beri orang sedekah, memang caranya duit itu kena baling, campak, mana nak datang keberkatan sedekah?,” luah Amirul Soidiq. – KOSMO! ONLINE


Penganggur didakwa 10 pertuduhan menipu urusan jual beli telefon bimbit
Oleh NOR SHAFAWATI YUP

6 April 2022, 2:40 pm
SEREMBAN – Seorang penganggur didakwa di Mahkamah Majistret di sini hari ini atas 10 pertuduhan memperdaya dan menipu mangsa dalam urusan jual beli telefon bimbit berjumlah RM26,150 sejak akhir tahun lalu.
Tertuduh, A Jegathis, 27, bagaimanapun mengaku tidak bersalah selepas pertuduhan dibacakan di hadapan Majistret Mohd. Firdaus Saleh.
Mengikut pertuduhan, tertuduh didakwa telah memperdaya sembilan mangsa dengan sengaja mempercayainya telah membuat pembayaran bagi pembelian pelbagai jenis telefon bimbit.
Tertuduh telah menunjukkan tangkap layar transaksi pindahan wang yang telah diubah suai yang telah menyebabkan mangsa  menyerahkan telefon bimbit tersebut dengan nilai keseluruhan berjumlah RM22,850.
Kesalahan itu dilakukan antara 18 Disember 2021 hingga  22 Januari 2022 di pelbagai lokasi di daerah ini.
Sehubungan itu, tertuduh didakwa di bawah Seksyen 417 Kanun Keseksaan yang boleh dihukum penjara tidak kurang satu tahun dan tidak lebih 10 tahun dan dengan sebat serta denda, jika sabit kesalahan.

Dalam pada itu, tertuduh turut didakwa atas satu lagi pertuduhan menipu seorang wanita yang mempercayai tertuduh telah membuat pembayaran RM3,300 ke dalam akaun banknya dengan menunjukkan tangkap layar transaksi pindahan wang yang telah diubah suai yang mana mangsa tidak akan menyerahkan telefon bimbit jenis iPhone 13 jika tidak diperdayakan.
Kesalahan itu dilakukan pada 17 Februari 2022 di Stesen Bas Terminal One Seremban.
Berikutan itu, tertuduh didakwa di bawah Seksyen 420 Kanun Keseksaan yang boleh dihukum penjara tidak kurang satu tahun dan tidak lebih 10 tahun dan dengan sebat serta denda, jika sabit kesalahan.
Dalam prosiding kes, tertuduh yang diwakili peguam Yayasan Bantuan Guaman Kebangsaan (YBGK), Noor Azizi Abdull Aziz memohon tertuduh diberi jaminan rendah atas alasan dia mempunyai 10 pertuduhan serta akan dijamin oleh isterinya yang merupakan suri rumah.
Mahkamah kemudian menetapkan jaminan RM26,500 bagi kesemua pertuduhan dan kes akan disebutan semula 21 April depan. – KOSMO! ONLINE


Makanan mahal? Kuasa beli di tangan anda – Azhan Rani
Oleh MOHAMMAD SHAHEMY AZMI

6 April 2022, 1:31 pm
PETALING JAYA – Rentetan daripada isu harga makanan dan minuman di bazar Ramadan ‘cekik darah’ sebagaimana dakwaan ramai, pelakon Azhan Rani percaya semuanya berbalik semula pada kuasa beli setiao anggota masyarakat.
Menerusi hantaran yang dimuat naik dalam Instagram miliknya, Azhan, 46, berpendapat bahawa isu tentang kenaikan harga juadah di bazar Ramadan hanyalah ujian kecil ketika bulan puasa.
Baginya, penjual atau peniaga mempunyai alasan tertentu untuk menaikan harga jualan mereka.
ISU harga makanan di bazar Ramadan mahal kini hangat diperkatakan.
“Anggap saja ujian kecil Ramadan. Peniaga pasti ada sebab kenapa perlu naikkan harga. Menteri-menteri pun ada keluarkan kenyataan, katanya susah hendak kawal kenaikan harga barang.
“Itu yang aku baca. Namun aku percaya kuasa beli masih pada pembeli (pengguna). Ada orang yang memang terpaksa membeli. Ada pula sekadar hendak meraikan hal kebebasan pergi ke bazar Ramadan selepas dua tahun terikat dengan pandemik,” ujarnya.
Sebagai pilihan, pelakon drama Nur itu memberitahu bahawa pengguna mempunyai beberapa cara untuk berjimat cermat selepas mengadu harga jualan di bazar Ramadan dikatakan mahal. Antaranya adalah dengan memasak sendiri di rumah.

“Ada cara berjimat dan tidak beria untuk membeli. Masak sendiri. Kalau tidak hantar sahaja mangkuk tingkat kosong ke rumah teman wanita. Ikhtiar hidup itu banyak,” katanya berseloroh.
Pada masa sama, Azhan turut memberi cadangan supaya pembeli menggunakan kuasa viral dengan menguar-uarkan peniaga yang masih mengekalkan harga jualan mereka dengan kadar berpatutan supaya mempengaruhi peniaga lain selepas tular dalam media sosial.
“Tapi aku rasa kuasa viral kadang-kadang boleh juga membantu. Aku percaya ada peniaga walaupun tidak ramai, masih mengekalkan harga lama dan prihatin dengan rakyat.
“Kalau anda terjumpa peniaga sebegitu, apa kata cuba kuasa viral. Kongsikan dengan orang ramai. Bila sudah tersebar, mana tahu nanti peniaga-peniaga lain juga boleh beri harga munasabah,” katanya.
Pada masa sama, Azhan turut menyeru orang ramai supaya tidak menuding jari sesama sendiri dan menyalahkan orang lain ekoran isu kenaikan harga jualan di bazar Ramadan.
Sekadar info, kebanyakan pengguna mengadu harga makanan dan minuman di bazar Ramadan semakin mahal sehingga dikatakan peniaga sengaja mengambil kesempatan meletakkan harga tinggi.
Malah, tinjauan Kosmo! dalam media sosial mendapati ramai berkongsi harga makanan dan minuman di bazar yang tidak masuk akal seperti sebekas nasi tomato berharga RM10. – KOSMO! ONLINE


Pegawai JPJ minta rasuah dijel 14 hari, denda RM17,500
Oleh NOR SHAFAWATI YUP

6 April 2022, 1:30 pm
SEREMBAN – Seorang pegawai Jabatan Pengangkutan Jalan (JPJ) dihukum penjara 14 hari dan denda RM17,500 selepas mengaku bersalah di Mahkamah Sesyen di sini hari ini atas tuduhan meminta rasuah sebanyak RM3,500 untuk tidak mengambil tindakan atas kesalahan di bawah Akta Pengangkutan Jalan (APJ) 1987.
Hakim Rushan Lutfi Mohamed menjatuhi hukuman itu selepas tertuduh, Mohd. Najmi Zakaria, 38, yang telah berkhidmat selama 14 tahun di JPJ mengaku bersalah terhadap pertuduhan yang disabitkan.
Mahkamah memerintahkan tertuduh dipenjara 14 hari bermula dari tarikh ditangkap pada 28 Mac lalu dan menjalani hukuman penjara tambahan tiga bulan jika gagal bayar denda.
Pegawai Pemeriksa Kereta Motor Gred AB29 JPJ Negeri Sembilan itu didakwa meminta suapan RM3,500 daripada pemilik syarikat Lukut Agency sebagai dorongan untuk tidak mengambil tindakan terhadap lapan buah kenderaan yang tidak mematuhi notis di bawah Seksyen 61(1) APJ 1987.
Kesalahan dilakukan di sekitar daerah ini pada 13 Februari 2018 hingga 31 Mei 2019 dan didakwa di bawah Seksyen 16 (a) (B) Akta Suruhanjaya Pencegahan Rasuah Malaysia (SPRM) 2009
Sabit kesalahan, tertuduh boleh dipenjara sehingga 20 tahun dan denda tidak kurang lima kali ganda jumlah suapan atau RM10,000 mengikut mana-mana yang lebih tinggi.

Mahkamah bagaimanapun melepas dan membebaskan tertuduh bagi satu lagi pertuduhan di bawah Seksyen 171A Kanun Prosedur Jenayah, selepas mengambil kira pengakuan bersalah serta persetujuan pihak pendakwaan dan tertuduh untuk mengguna pakai TIC (Take Into Consideration).
Terdahulu, tertuduh yang diwakili peguam, Asmawi Ismail memohon hukuman paling minimum kerana menanggung isteri dan dua anak yang masih bersekolah. – KOSMO! ONLINE


Pinjaman tidak wujud, pegawai bank rugi RM243,000
6 April 2022, 2:02 pm
KUALA LUMPUR – Seorang pegawai bank berputih mata selepas wang miliknya sebanyak RM243,000 lesap akibat terpedaya dalam kes penipuan pinjaman wang tidak wujud baru-baru ini.
Timbalan Ketua Jabatan Siasatan Jenayah Komersial (JSJK) Kuala Lumpur, Superintendan Mohamad Musa Marsidi berkata, mangsa merupakan lelaki warga tempatan berusia 54 tahun yang bekerja sebagai pegawai bank.
“Mangsa telah berurusan untuk membuat pinjaman sebanyak RM80,000 dengan mengisi borang di laman sesawang sebelum dihubungi pekerja syarikat pinjaman wang tersebut.
“Mangsa juga telah diminta untuk membuat beberapa transaksi sebagai bayaran proses pinjaman,” katanya dalam kenyataan di sini hari ini.
Mengulas lanjut, sejak 28 Februari hingga akhir bulan Mac tahun ini, mangsa telah membuat bayaran sebanyak RM243,000 secara berperingkat ke dalam sembilan akaun bank yang diberikan.
“Merasa tertipu, mangsa telah membuat laporan polis dan kes sedang disiasat di bawah Seksyen 420 Kanun Keseksaan kerana menipu.

“Orang ramai juga dinasihatkan agar tidak mudah percaya dengan iklan promosi pinjaman wang dengan kadar faedah yang rendah termasuk permohonan tanpa syarat ketat.
“Hadir secara fizikal ke institusi perbankan selain menyemak akaun bank atau nombor telefon yang diragui melalui laman sesawang http://ccid.rmp.gov.my/semakmule,” jelasnya. – KOSMO! ONLINE


Wanita potong rambut lebih 1 meter
Oleh KOSMO!

6 April 2022, 2:00 pm
SALT LAKE CITY, UTAH – Seorang wanita Amerika Syarikat (AS) yang mendapat jolokan ‘Rapunzel sebenar’ kerana memiliki rambut yang sangat panjang, mencuri perhatian netizen apabila dia memotong rambutnya sepanjang 1.2 meter, lapor akhbar Mirror UK kelmarin.
Ibu kepada dua anak, Vanessa Rasmusson, 26, yang menetap di negeri Utah popular di laman TikTok kerana memiliki rambut panjang hingga paras betis. Dia tidak pernah memotong rambutnya selama 19 tahun.
Ketika berusia tujuh tahun, rambut Vanessa pernah dipotong pendek tetapi dia tidak menyukainya. Dia tidak lagi memotong rambutnya selepas itu. Bagaimanapun, baru-baru ini Vanessa berubah fikiran kerana tidak mahu rambut yang panjang menentukan harga dirinya.
Sebelum ini, dia sudah terbiasa dengan pujian orang ramai dan memperoleh ramai pengikut di laman sosial disebabkan gaya rambutnya seperti watak dalam cerita dongeng, Rapunzel.
“Ketika berusia tujuh tahun, saya memotong rambut tetapi membencinya dan berjanji kepada diri sendiri bahawa saya tidak akan memotongnya pendek lagi.
“Saya suka mempunyai rambut panjang dan ingin tahu berapa panjang rambut saya akan tumbuh. Saya tidak menyangka akan mempunyai  rambut yang panjang hingga ke paras betis,’’ kata wanita itu.

Tambah Vanessa, rambutnya tumbuh dengan lebih cepat selepas dia mempunyai dua orang anak. Wanita itu juga sering dipuji serta menjadi perhatian ramai sehinggakan dia berasa terikat dengan identiti berambut panjang.
“Kini, saya mahu orang ramai melihat kelebihan diri saya selain berambut panjang. Saya mahu menjadi orang yang berbeza berbanding ketika berusia tujuh tahun dahulu,’’ jelasnya. – Agensi


Tiga pemborong dikompaun sebabkan harga ayam melambung
Oleh MOHD YUNUS YAKKUB

6 April 2022, 2:47 pm
SHAH ALAM – Peningkatan harga ayam runcit di sesetengah pasar awam dan basah sekitar Selangor akhirnya terjawab apabila berpunca dari ketamakan tiga buah premis pemborong yang mengaut keuntungan berlebihan.
Ketiga-tiga premis pemborong di sekitar Klang, Puchong dan Kajang itu didapati menjual ayam standard sehingga RM8.20 berbanding ditetapkan RM7.60 sekilogram.
Pengarah Perdagangan Dalam Negeri dan Hal Ehwal Pengguna Selangor, Muhamad Zikril Azan Abdullah berkata, pihaknya terdahulu menerima laporan berhubung pergerakan harga runcit ayam mencecah RM9.30 sekilogram berbanding ditetapkan RM8.90 di peringkat peniaga pasar.
Katanya, hasil pemeriksaan dijalankan semalam ke atas rantaian pengedaran mengenal pasti berlaku disebabkan tiga buah premis pemborong.
“Mereka didapati menjual ayam standard pada harga borong melebihi harga yang ditetapkan di bawah Penentuan Harga Maksimum Ayam dan Telur Ayam.
“Dua daripada premis itu juga didapati berniaga tanpa lesen selepas gagal mengemukan dokumen lesen borong menjual barang kawalan (ayam),” katanya dalam kenyataan hari ini.

Kata Muhamad Zikril, ketiga-tiga premis tersebut telah dikenakan dikompaun serta merta dengan nilai masing-masing sebanyak RM1,000.
Jelas beliau, kes disiasat mengikut Seksyen 11 Akta Kawalan Harga dan Antipencatutan 2011 dan Akta Kawalan Bekalan 1961.
“Kita turut meminta kerjasama orang ramai untuk mempraktikkan ‘Pengguna Bijak Adu’ mengenai salah laku mana-mana peringkat perniagaan menerusi saluran aduan rasmi seperti Bilik Gerakan KPDNHEP Selangor di talian 03-55144393/5518 1810/ 5512 5485 serta WhatsApp 019-279 4317,” ujarnya. -KOSMO!ONLINE


KKM alu-alukan kajian ganja
Oleh SITI A'ISYAH SUKAIMI

6 April 2022, 2:53 pm
PUTRAJAYA – Kementerian Kesihatan (KKM) mengalu-alukan kajian klinikal terhadap penggunaan CBD atau ‘cannabidiol’ (antara kandungan aktif dalam pokok kanabis) bagi tujuan perubatan.
Menterinya, Khairy Jamaluddin Abu Bakar menerusi ciapan Twitter berkata, kajian klinikal tersebut boleh diselaraskan dengan Institut Penyelidikan Klinikal (ICR) dan Clinical Research Malaysia (CRM).
“Banyak perbincangan mengenai penggunaan ganja dalam perubatan. KKM konsisten mengamalkan dasar berasaskan bukti.
“Sebab itu kita mengalu-alukan kajian klinikal berhubung penggunaan CBD untuk tujuan perubatan. Perkara ini boleh diselaraskan dengan ICR dan CRM,” katanya di sini hari ini.
Dalam pada itu, beliau berkata, buat masa ini, tiada sebarang penyerahan untuk kajian klinikal mahupun percubaan sebaliknya, ia lebih kepada perbincangan dan advokasi media sosial.
“KKM mengalu-alukan pihak industri atau ahli akademik bagi menjalankan penyelidikan penggunaan CBD untuk perubatan. Kita sedia bekerjasama,” katanya. -KOSMO! ONLINE


Cuaca buruk di lapan negeri petang ini
Oleh HARRITH HISHAM

6 April 2022, 2:09 pm
PETALING JAYA – Ribut petir dan hujan lebat dijangka berlaku di lapan negeri termasuk Sabah dan Sarawak petang ini.
Jabatan Meteorologi (MetMalaysia) dalam satu kenyataan berkata, keaadan tersebut dijangkakan berlaku sehingga pukul 6 petang.
“Di Kedah melibatkan Sik, Baling, Kulim dan Bandar Baharu manakala di Perak membabitkan Larut, Matang Dan Selama, Hulu Perak, Kuala Kangsar, Kinta, Perak Tengah, Kampar, Batang Padang dan Muallim.
“Di Kelantan melibatkan Jeli, Tanah Merah, Machang, Pasir Puteh dan Kuala Krai sementara di Terengganu membabitkan Besut, Setiu, Kuala Nerus, Kuala Terengganu, Marang, Dungun dan Kemaman,” katanya.
Selain itu, keadaan sama turut dijangka berlaku di Rompin, Pahang sementara di Johor tertumpu di Tangkak, Segamat, Muar, Batu Pahat, Kluang dan Mersing.
“Di Sarawak membabitkan Samarahan (Samarahan dan Simunjan), Sri Aman (Sri Aman), Betong, Sarikei, Sibu, Mukah, Kapit (Song dan Kapit), Bintulu dan Miri (Subis).

“Di Sabah pula melibatkan Pedalaman (Tambunan), Pantai Barat (Kota Kinabalu, Tuaran, Ranau dan Kota Belud), Tawau (Tawau, Kunak dan Lahad Datu), Sandakan dan Kudat (Kota Marudu dan Pitas).
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Perakuan SIRIM pada pelitup muka ditangguh
Oleh AMREE AHMAD

7 April 2022, 8:35 pm
PUTRAJAYA – Kerajaan bersetuju menunda penguatkuasaan pewartaan perakuan standard pelitup muka bukan perubatan yang sepatutnya pada 5 Julai ini kepada 1 Januari depan.
Perkara tersebut diumumkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi ekoran reaksi awam termasuk pihak industri terbabit.
“Setelah ambil kira maklum balas masyarakat, kementerian menangguhkan penguatkuasaan pewartaan,” kata beliau pada Majlis Amanat Menteri Bersama Pihak Industri di sini hari ini.
Sesi khas itu membolehkan pihak terbabit diberi pencerahan dan persediaan selaras dengan peruntukan di bawah Akta Perlindungan Pengguna 1999 dan Akta Perihal Dagangan 2011.
Mengulas lanjut, Alexander berkata, pewartaan itu bertujuan memastikan produk dihasilkan termasuk diimport mempunyai penandaan sah standard Malaysia (MS) dikeluarkan SIRIM.
“Ini juga bagi memastikan pelitup itu mematuhi piawaian dan berkualiti demi keselamatan pengguna selain meningkatkan perlindungan daripada jangkitan Covid-19,” katanya. – KOSMO! ONLINE


Suami isteri cedera dalam kemalangan
7 April 2022, 11:29 pm
SEMENYIH – Sepasang suami isteri cedera selepas kereta dinaiki mereka terbabit kemalangan melibatkan sebuah lori ais seberat tiga tan di Kampung Sentosa di sini hari ini.
Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor dalam kenyataan berkata, pihaknya menerima panggilan kecemasan kira-kira pukul 8.22 malam.
“Sepasukan pegawai dan anggota dari Balai Bomba dan Penyelamat Semenyih bersama beberapa jentera telah ditugaskan ke lokasi kejadian.
“Berdasarkan laporan awal, kemalangan melibatkan sebuah lori ais tiga tan, sebuah kereta Honda CRV dan sebuah kereta Proton wira yang dinaiki sepasang suami isteri,” katanya di sini hari ini.
Mengulas lanjut, kemalangan berlaku apabila lori berkenaan telah berlanggar dengan kereta Honda terbabit sebelum melanggar kereta Proton Wira.
“Mangsa telah dikeluarkan oleh orang awam sebelum dibawa ke Hospital Kajang untuk menerima rawatan,” jelas kenyataan tersebut.

Sementara itu, Ketua Polis Daerah Kajang, Asisten Komisioner Mohd. Zaid Hassan berkata, pihaknya mengesahkan kejadian terbabit.
“Tiada kecederaan serius dilaporkan berlaku dan sebarang maklumat akan dimaklumkan dalam masa terdekat,” ujarnya. – KOSMO! ONLINE.


Mahkamah UAE hukum mati wanita Israel kerana kes dadah
Oleh KOSMO!

7 April 2022, 9:00 pm
DUBAI –  Sebuah mahkamah di Emiriyah Arab Bersatu (UAE) telah menjatuhi hukuman mati terhadap seorang wanita Israel selepas dia didapati bersalah memiliki 500 gram dadah jenis kokain, lapor akhbar Saudi Gazette.
Wanita yang dinamakan media Israel sebagai Fidaa Kiwan, 43, itu sedang merayu hukuman tersebut.
Dalam satu kenyataan, Kementerian Luar Israel berkata,  pihaknya mengikuti perkembangan kes Fidaa dan mengendalikannya melalui perkhidmatan kaunselor dan wakil di UAE.
Kementerian sama bagaimanapun enggan mengulas lanjut mengenai hukuman yang diterima oleh Fidaa.
Media Israel melaporkan,  Fidaa yang memiliki sebuah studio fotografi di Haifa, utara Israel datang ke Dubai untuk bekerja kira-kira setahun lalu.
Dia ditahan seminggu kemudian selepas polis menemui kokain di apartmen tempat dia tinggal.

Fidaa mendakwa bahawa dadah itu bukan miliknya.
Seorang peguam yang pakar dalam undang-undang UAE, Ziv Agmon  berkata, pejabat guaman di Dubai mendapati terdapat peningkatan dalam kes jenayah melibatkan warga Israel.
“Warga Israel perlu memahami bahawa pihak berkuasa di Dubai menangani kes dadah dengan serius,” tegas Agmon. – Agensi


Kereta MPV iring MB Johor terlibat kemalangan
Oleh MASTURAH SURADI

7 April 2022, 8:46 pm
KOTA TINGGI – Sebuah kereta peronda (MPV) dipandu anggota polis terlibat kemalangan selepas terbalik ke bahu jalan semasa melaksanakan tugas mengiringi Menteri Besar Johor, Datuk Onn Hafiz Ghazi di Kilometer 76 Jalan Johor Bahru – Mersing pagi tadi.
Difahamkan kenderaan tersebut mengiringi Onn Hafiz yang melakukan lawatan ke Pangkalan Hadapan Carilamat (PHC) di Jeti Awam Majlis Daerah Mersing susulan empat warga asing yang hilang selepas melakukan aktiviti menyelam di Pulau Tokong Sanggol Mersing semalam.
Ketua Polis Daerah Kota Tinggi, Superintendan Hussin Zamora berkata kejadian berlaku kira-kira pukul 9.50 melibatkan MPV jenis Honda Civic.
“Kemalangan ini dipercayai berlaku apabila mangsa (pemandu) dalam perjalanan dari arah Mersing menghala ke Johor Bahru dimana mangsa telah gagal mengawal kenderaan yang dipandu ketika melalui selekoh akibat jalan licin serta basah kerana hujan dan terbabas ke kiri jalan lalu terbalik.
“Akibat kemalangan tersebut, kedua-dua mangsa, iaitu pemandu yang berumur 32 tahun mengalami kecederaan ringan dan penumpang (kru) yang berumur 42 tahun tidak mengalami sebarang kecederaan,”katanya dalam kenyataan hari ini. -KOSMO! ONLINE


Wanita Rusia adakan kempen gunting beg Chanel
Oleh KOSMO!

7 April 2022, 9:30 pm
MOSCOW – Wanita di Rusia menggerakkan kempen menggunting beg  Chanel milik mereka sebagai tanda protes selepas  dihalang daripada membeli barangan jenama mewah itu susulan perang  di Ukraine, lapor akhbar MailOnline semalam.
Rakaman video  menunjukkan model dan selebriti Rusia menggunting beg Chanel milik mereka itu dimuat naik ke laman sosial.
Chanel juga  meminta warga Rusia di luar negara yang berhasrat membeli barangannya  untuk menandatangani aku janji bahawa mereka tidak akan memakai atau memaparkan jenama itu di Moscow.
Ketika kebanyakan golongan elit Rusia tidak memberi sebarang maklum balas berhubung  perang atau kematian yang berlaku di Ukraine, sekatan oleh Chanel itu membuatkan mereka terasa seperti menjadi sasaran kempen  ‘Russophobia’ atau fobia dengan Rusia.
Pelakon Rusia, Marina Ermoshkina, 28, menganggap  tindakan Chanel itu tidak wajar dan  dia menentang mana-mana jenama yang menyokong Russophobia.
“Jika memiliki Chanel bermakna saya perlu menjual tanah air saya, maka saya tidak memerlukan Chanel,” katanya

Model Rusia yang berpangkalan di Monaco, Victoria Bonya, 42, pula berkata,  Chanel bersikap kurang ajar dan tidak menghormati pelanggan mereka.
“Saya orang Rusia, tinggal di Eropah dan saya enggan memakai Chanel. #ByeByeChanel,” tulis Bonya.
Dalam satu kenyataan pada minggu ini, Chanel berjanji akan menambah baik prosedur pembelian dan memohon maaf atas kesulitan yang berlaku.
“Kami memahami bahawa langkah-langkah ini yang bertujuan mematuhi keperluan undang-undang, mungkin menimbulkan kesulitan tertentu untuk sesetengah pelanggan,” tulis kenyataan itu. – Agensi


Produk Kinder Egg Britain ditarik dari pasaran
Oleh KOSMO!

7 April 2022, 6:30 pm
LONDON – Agensi Piawaian Makanan (FSA) Britain memperluaskan penarikan semula beberapa produk selepas coklat Kinder Surprise dipercayai menjadi punca jangkitan bakteria  salmonella dalam kalangan kanak-kanak, lapor akhbar Metro UK, semalam.
Selain Kinder Surprise, beberapa produk coklat seperti Kinder Mini Egg, Kinder Egg Hunt Kit dan Kinder Schokobons juga dikhuatiri tercemar.
Penarikan semula itu berlaku selepas lebih 60 kes salmonella di Britain dikaitkan dengan Kinder Egg Surprise. Syarikat itu mengeluarkan kenyataan amaran berhubung perkara tersebut awal minggu ini.
Sekitar 40 daripada kes keracunan makanan itu  melibatkan kanak-kanak berumur lima tahun dan ke bawah tetapi tiada kematian dilaporkan, demikian menurut FSA.
Semua coklat yang ditarik balik itu memiliki tarikh luput dari 20 April 2022 sehingga 21 Ogos 2022. – Agensi


Nelayan Rusia temui ‘anak naga’
Oleh KOSMO!

7 April 2022, 8:30 pm
MOSCOW – Seorang nelayan Rusia menemui sejenis makhluk laut yang mempunyai rupa seperti seekor anak naga, lapor akhbar Daily Mail kelmarin.
Roman Fedortsov, 39,  menangkap  ikan kod, haddock dan tenggiri menggunakan pukat tunda komersial dan kadangkala,  pukatnya mencapai kedalaman sehingga 914 meter di bawah permukaan laut.
Aktiviti menangkap ikan  laut dalam itu menyaksikan Fedortsov kerap menemui haiwan  aneh dan yang terbaharu, makhluk laut  itu  yang digelar sebagai ‘anak naga baru menetas’ oleh pengguna media sosial.
Haiwan itu bagaimanapun dikenal pasti sebagai chimaera iaitu  ikan rawan atau juga  jerung hantu.
Fedortsov turut menemui makhluk laut lain yang kelihatan  mirip dengan burger keju dan donat.
Itu hanyalah tiga daripada pelbagai spesies laut pelik dan indah yang ditemui oleh Fedortsov. Dia menjadi sensasi di internet kerana kerap  memuat naik gambar hidupan laut luar biasa.

Fedortsov menemui kebanyakan hidupan unik itu di laut Norway dan Barents,  utara Rusia.
“Semua jenis ikan cantik dengan cara tersendiri. Saya tidak menganggap hidupan ini menakutkan atau hodoh,” kata Fedortsov. – Agensi


Polis Britain rampas empat tan kokain dalam kontena pisang
Oleh KOSMO! dan ABD. RAZAK OSMAN

7 April 2022, 7:30 pm
LONDON – Pihak berkuasa Britain merampas dadah jenis kokain seberat hampir empat tan yang disembunyikan di dalam berpuluh-puluh kota besar berisi pisang di Southampton, lapor akhbar Metro UK, kelmarin.
Ia merupakan rampasan  dadah Kelas A terbesar di Britain sejak tujuh tahun lalu, demikian menurut Kementerian Dalam Negeri.
Kontena pisang tersebut tiba  dari Colombia, manakala  Pasukan Sempadan dan Agensi Jenayah Kebangsaan (NCA) menyarankan agar kontena tersebut diperiksa pada bulan lepas.
Hasil pemeriksaan, pihak berkuasa  menemui lebih 3.7 tan kokain hidroklorida yang  digunakan untuk membuat rokok kokain. Dadah itu disembunyikan di dalam kontena berisi 20 kotak besar pisang.
Dadah berupa  serbuk putih yang dianggarkan bernilai kira-kira AS$392 juta (RM1.6 bilion) itu,  ditemui di dalam kotak pisang pada 17 Mac lalu.
Mengulas rampasan itu, Setiausaha Dalam Negeri, Priti Patel berkata,  ia adalah rampasan kokain terbesar sejak 2015 dan menjadi amaran terhadap mana-mana pihak yang cuba untuk menyeludup dadah ke Britain.

“Fokus utama rancangan membanteras jenayah kami adalah dengan mengganggu rantaian bekalan dan mengejar penjenayah yang menyeludup narkotik tanpa henti. Usaha ini akan  menjadikan dadah sebagai perusahaan berisiko tinggi dengan ganjaran rendah.
“Polis dan Pasukan Pengawal Sempadan menerima  sokongan 100 peratus daripada saya untuk menggunakan semua kuasa yang ada bagi mencegah dadah daripada masuk ke kawasan kejiranan dan meragut nyawa penduduk negara ini,” tegas Patel. – Agensi


Pemuda terpotong alat sulit dapat ganti rugi RM3.1 juta
Oleh NUZULSHAM SHAMSUDDIN

7 April 2022, 6:04 pm
KUALA LUMPUR – Seorang pemuda berusia 22 tahun yang terpotong kepala zakar ketika berkhatan 12 tahun lalu, berjaya memperoleh ganti rugi berjumlah RM3.1 juta hari ini selepas Mahkamah Tinggi membenarkan tuntutan samannya terhadap kerajaan Malaysia dan empat pihak entiti lain.
Hakim Datuk Akhtar Tahir membuat keputusan itu selepas memutuskan bahawa kesemua defendan telah melakukan kecuaian terhadap keadaan yang dialami oleh pemuda berkenaan selaku plaintif.
Selain kerajaan, turut dinamakan sebagai defendan dalam kes saman itu ialah pegawai perubatan Hospital Kuala Lipis, Pahang; pengarah hospital itu; doktor pakar dan pengarah Hospital Selayang, Selangor.
Menurut hakim tersebut mahkamah membenarkan ganti rugi khas seperti yang dinyatakan di dalam pliding iaitu RM108,356, ganti rugi am RM2 juta, ganti rugi teruk RM500,000, ganti rugi teladan RM500,000 dan kos RM100,000 dibayar kepada plaintif oleh kesemua defendan.
Dalam prosiding hari ini, hakim Akhtar membuat keputusan itu secara dalam talian menerusi aplikasi Zoom, yang disertai peguam Mohamad Zainuddin Abu Bakar, yang mewakili pemuda berkenaan dan Peguam Persekutuan Saravanan Kuppusamy yang mewakili kesemua defendan.
Seramai tiga saksi plaintif dan lima saksi defendan dipanggil untuk memberi keterangan pada perbicaraan yang bermula 22 Sept 2020.

Sementara itu Mohamad Zainuddin dan Saravanan ketika dihubungi pemberita mengesahkan keputusan mahkamah itu hari ini.
Ketika dihubungi, Saravanan berkata pihaknya akan mendapatkan arahan lanjut sama ada akan merayu terhadap keputusan itu.
Terdahulu pada 20 Februari 2019, Mahkamah Tinggi di sini membenarkan permohonan kelima-lima defendan itu untuk membatalkan saman berkenaan.
Bagaimanapun, Mahkamah Rayuan pada 20 Februari 2020 mengarahkan kes saman itu dikembalikan ke Mahkamah Tinggi untuk dibicarakan selepas membenarkan rayuan pemuda itu bagi mengetepikan keputusan Mahkamah Tinggi.
Pada 19 Julai 2018, plaintif memfailkan saman itu menerusinya ibunya selepas mendakwa proses berkhatan yang dilakukan pada 13 Disember 2010,  tidak mengikut prosedur ditetapkan apabila keseluruhan kepala alat sulitnya dipotong menyebabkannya mengalami kecacatan kekal dengan kemaluannya tidak dapat disambung semula.
Akibat daripada kecacatan kekal itu, plaintif berubah sikap menjadi pendiam dan tidak suka berkawan dengan rakan sebaya serta tidak faham langsung dunia seksualiti. -KOSMO! ONLINE


Hujan lebat hampir di semua negeri malam ini
Oleh NOR AZIAH MAT NOH

7 April 2022, 5:59 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan hampir keseluruhan negeri termasuk Sabah dan Sarawak pada malam ini.
MetMalaysia dalam satu kenyataan berkata, ribut petir serta hujan lebat dijangka berlaku di keseluruhan negeri Perlis, Kedah, Pulau Pinang, Kuala Lumpur, Labuan dan Putrajaya sehingga pukul 9 malam ini.
“Hujan lebat dijangka melanda negeri Perak melibatkan kawasan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Sementara itu, di Selangor pula melibatkan Sabak Bernam, Hulu Selangor, Gombak, Petaling, Hulu Langat dan Sepang,” katanya dalam satu kenyataan hari ini.
Menurut MetMalaysia, cuaca yang sama dijangka melanda kawasan pantai timur melibatkan daerah Gua Musang di Kelantan.
“Selain itu, ribut petir dijangka melanda negeri Terengganu termasuk Kuala Nerus, Hulu Terengganu, Kuala Terengganu, Marang, Dungun dan Kemaman.

“Di Pahang pula melibatkan Tanah Tinggi Cameron, Lipis, Raub, Jerantut, Bentong, Temerloh, Maran, Bera, Pekan dan Rompin,” ujarnya.
Jelasnya, cuaca hujan lebat dijangka melanda Negeri Sembilan termasuk Jelebu, Seremban, Kuala Pilah, Rembau, Jempol dan Tampin manakala di Johor melibatkan Segamat, Muar, Batu Pahat, Kluang, Mersing, Kulai dan Kota Tinggi.
“Di Sarawak pula kawasan terlibat adalah Kuching, Serian, Samarahan, Asajaya, Pusa, Betong, Sarikei, Meradong, Sibu dan Selangau, Mukah, Bintulu, Miri, Marudi serta Limbang.
“Cuaca yang sama dijangka berlaku di Sabah melibatkan daerah Pedalaman, Sipitang, Tenom, Kuala Penyu, Beaufort, Pantai Barat termasuk Papar, Putatan, Penampang, Kota Kinabalu, Tuaran dan Kota Belud, Tawau di Kunak, Lahad Datu serta Sandakan dan Kudat di Kota Marudu,” jelasnya.
Tambah MetMalaysia, amaran dikeluarkan apabila terdapat tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. – KOSMO! ONLINE


Akid ‘dihina’ hidup susah
Oleh KOSMO!

7 April 2022, 4:57 pm
PETALING JAYA – Klip video seorang budak lelaki yang dilaporkan tinggal bersama keluarganya di sebuah rumah usang dan telah separuh roboh kini tular di media sosial.
Budak lelaki tersebut yang dikenali sebagai Akid dikatakan menetap di Kampung Banggol, Jalan PCB, Kota Bharu, Kelantan.
Paling menyayat hati, melalui klip video tersebut, Akid memaklumkan bahawa ada juga masyarakat luar yang menuduh dia dan keluarganya sebagai meminta.
“Saya tak faham kenapa ada orang cakap macam tu, kenapa orang benci sangat dengan kami, saya kalau nak makan saya kerja, cuci tandas, cuci surau dapat lah RM6 sehari.
“Mak ayah tak mampu nak tinggal di rumah lain,” jelasnya dalam nada sedih.
Difahamkan keluarga tersebut tinggal di rumah hampir roboh itu sejak Oktober lalu kerana struktur rumah yang lama dan rapuh.

Orangg ramai yang menyaksikan klip video tersebut juga turut terkejut kerana masih lagi terdapat orang susah yang tidak dibantu seperti itu.
“Yang aku tak faham mana ketua kampung atau YB kawasan tu, kalau sejak Oktober lagi itu bukan benda baru berlaku. Cuba buat kerja sikit orang atas,” jelas Bro Yie.
“Bagi sesiapa yang nak bantu, keluarga ni tinggal di Kampung Banggol, PCB, Kota Bharu. Nombor telefon tuan rumah 01112738191 nama Abang Di. Saya kawan tuan rumah. Boleh la pakat-pakat bantu,” jelas Mohd Pian. – KOSMO! ONLINE


Polis wanita, kekasih dicekup simpan mercun, ketum dalam rumah
Oleh ROHANA MOHD. NAWI

7 April 2022, 5:41 pm
KOTA BHARU – Seorang anggota polis wanita berpangkat Lans Koperal ditahan bersama teman lelaki dan tiga rakan mereka selepas dipercayai menyimpan pelbagai jenis mercun, bunga api dan air ketum di rumahnya di Jalan Pasir Puteh, Kubang Kerian di sini awal pagi tadi.
Serbuan kira-kira pukul 3.25 pagi itu dijalankan oleh anggota polis dan penguat kuasa Jabatan Hal Ehwal Agama Islam Kelantan (Jaheaik) selepas menerima aduan terdapat lelaki yang sering berkunjung ke situ.
Pemangku Ketua Polis Daerah Kota Bharu, Superintendan Mohd. Suhaimi Ali berkata, ketika serbuan, suspek yang juga seorang janda berada di dalam rumah itu bersama kekasihnya, seorang lelaki dan dua orang wanita yang berusia dalam lingkungan 20 hingga 30 tahun.
Menurutnya, pemeriksaan di dalam rumah itu kemudiannya telah membawa kepada penemuan 23 kotak bunga api, mercun jenis Happy Boom (20 paket), mercun jenis Magic Shoot (20 paket), crackers ball (lima kotak), mercun bola (18 bungkus) dan pelbagai jenis mercun (50 kotak) bernilai RM5,000.
“Siasatan lanjut di dalan peti sejuk rumah itu turut menjumpai satu bungkusan plastik putih yang dipercayai mengandungi air ketum.
“Siasatan mendapati, mercun dan bunga api itu dibeli di Rantau Panjang sebelum disimpan sementara di rumah anggota polis itu,” katanya ketika dihubungi Kosmo! hari ini. -KOSMO! ONLINE


Peniaga kecewa tapak bazar macam kawasan bendang
Oleh KOSMO!

7 April 2022, 4:53 pm
PETALING JAYA – Para peniaga yang menjalankan perniagaan di bazar Ramadan pastinya akan dikenakan bayaran sewa tapak sepanjang tempoh berniaga.
Namun, menjadi kemarahan sesetengah peniaga adalah apabila tapak yang disediakan tidak diselenggara dengan baik sedangkan kadar bayaran yang dikenakan agak tinggi bagi setiap penyewa.
Seperti perkongsian seorang pengguna Facebook menunjukkan keadaan salah satu tapak bazar Ramadan di Pasir Puteh, Kelantan yang berlubang-lubang serta berlecak seolah-olah seperti kawasan bendang.
Keadaan seperti ini menyukarkan orang ramai untuk berkunjung kerana permukaan jalan tidak sekata dan kurang selesa.
“Masa rancang nak buat bazar di sini dulu tak buat ke kajian tapak? Ke main ‘hentam’ sahaja, pihak pengurusan daerah Pasir Puteh mana.
“Sewa mahal kalau tapak selesa tak apa, ini tidak,” tulisnya menerusi satu hantaran baru-baru ini.

Semalam, dia sekali lagi berkongsi tindakan yang telah dilakukan oleh pihak pengurusan dengan memindahkan beberapa buah khemah peniaga ke kawasan bertar.
“Akhirnya keputusan diambil untuk mengalihkan khemah keatas kawasan bertar di hadapan astaka. Muat ke tidak tak tahu,” katanya.
Tambahnya, hanya enam khemah sahaja yang dialihkan sedangkan tapak peniaga lain juga bermasalah dan memerlukan pemindahan ke kawasan lebih selesa. – KOSMO! ONLINE


Profil ‘kekasih Putin’ dipadam daripada laman web
Oleh KOSMO!

7 April 2022, 5:30 pm
MOSCOW – Nama dan gambar wanita yang didakwa ‘kekasih’ Presiden Rusia, Vladimir Putin dilaporkan lenyap secara tiba-tiba daripada laman web empayar media yang dikuasainya, lapor akhbar Daily Mail semalam
Alina Kabaeva, 38, merupakan pengerusi Lembaga Pengarah Kumpulan Media Nasional (NMG), namun profilnya hilang di tengah-tengah kebimbangan terhadap sekatan Barat.
Tiada penjelasan daripada NMG selepas lembaga itu memadam nama dan gambar Kabaeva bersama pengarah lain. Laman web itu hanya memaparkan halaman kosong.
Kabaeva memegang jawatan pengerusi NMG  sejak 2014 walaupun tidak mempunyai pengalaman dalam media atau perniagaan sebelum ini.
Wanita itu memilih untuk tidak memberi pendapat secara terbuka mengenai perang di Ukraine tetapi medianya lantang menyatakan sokongan padu kepada Putin.
Terdapat spekulasi bahawa dia dan keluarganya serta orang kuat Kremlin yang lain kini  bersembunyi, sama ada di Switzerland atau salah satu daripada beberapa kubu kuat Rusia di wilayah Ural, Artik atau Siberia.

Khabar angin mula mengaitkan dia dan Putin sebagai pasangan kekasih sejak 2008 ketika menjadi ahli Parlimen pro-Kremlin.
Akhbar yang mencetak cerita itu diarahkan tutup dengan pantas.
Putin yang bercerai dengan isteri pertamanya, Lyudmila pada 2013, sangat berahsia mengenai kehidupan peribadinya.
“Saya mempunyai kehidupan peribadi di mana saya tidak membenarkan campur tangan daripada mana-mana pihak dan ia mesti dihormati.
“Saya juga tidak menggemari mereka yang suka menyibuk dalam  privasi orang lain tanpa sebarang kebenaran,” kata Putin. – Agensi


‘Bas traktor’ nadi utama pengangkutan ke sekolah
Oleh KOSMO!

7 April 2022, 5:00 pm
PETALING JAYA – Demi mengejar ilmu dan kejayaan pada masa hadapan puluhan pelajar Sekolah Kebangsaan Kuala Gris, Dabong, Kelantan terpaksa menaiki traktor untuk ke sekolah setiap hari.
Uniknya, traktor tersebut telah diubah suai dan pada bahagian belakangnya boleh menarik sebuah kenderaan menyerupai badan bas bagi memuatkan pelajar di dalamnya.
Difahamkan, pelajar yang menggunakan kenderaan itu terdiri daripada anak pekerja ladang dan rata-ratanya golongan B40.
Berdasarkan klip video yang dikongsi di laman Facebook Train To Dabong, kenderaan unik tersebut dilihat menyerupai sebuah bas pada bahagian belakangnya.
Namun, ia ditarik menggunakan sebuah traktor dan boleh memuatkan lebih 10 orang pelajar dalam satu masa.
Menurut individu yang berkongsi keunikan ‘bas traktor’ itu, kenderaan tersebut telah lama menjadi ‘nadi’ pengangkutan utama bagi pelajar di sekolah berkenaan.

“Antara keunikan yang ada di Dabong, bas sekolah untuk anak-anak SK. Kuala Gris.
“Buat sahabat-sahabat kenalan saya yang hebat mari kita rancang sesuatu program yang sesuai untuk anak-anak di sini.
“Kebanyakan mereka dari keluarga B40. Jom sama-sama kita bantu mana yang boleh,” tulisnya.
Susulan perkongsian itu, rata-rata pengguna memuji kegigihan pelajar dan ibu bapa mereka dalam memastikan pelajaran anak tidak terabai.
“Bas tidak sesuai untuk jalan-jalan berbukit dalam ladang getah, saya terharu melihat kegigihan anak-anak Ini berusaha dalam mencari ilmu,”tulis Zairul Azuan yang juga penduduk tempatan di kawasan Kuala Gris.
Turut meninggalkan komen adalah seorang lagi pengguna dikenali sebagai Maznah Mat Zain.
“Klasik bas sekolah dia, semoga anak-anak ini menjadi insan yang hebat di masa hadapan,” ujarnya. -KOSMO! ONLINE


Peluang cerah jumpa tiga penyelam hilang
Oleh MASTURAH SURADI

7 April 2022, 5:09 pm
MERSING – Polis yakin tiga lagi penyelam warga asing yang masih hilang sejak semalam ketika melakukan aktiviti selaman di Pulau Tokong Sanggol di sini mempunyai potensi tinggi untuk ditemui selamat.
Ketua Polis Daerah Mersing, Superintendan Cyril Edward Nuing berkata, keyakinan itu berdasarkan pengalaman penyelam tersebut selain kelengkapan yang dipakai sebelum hilang.
“Berdasarkan keterangan mangsa (yang ditemui), tiga mangsa lain berjaya timbul dengan kelengkapan yang ada serta pengalaman.
“Saya percaya peluang untuk jumpa mereka dalam keadaan hidup adalah besar,”katanya pada sidang media di Pangkalan Hadapan Carilamat (PHC) di Jeti Awam Majlis Daerah Mersing di sini hari ini.
Cyril Edward memberitahu, beliau bagaimanapun bimbang dengan faktor lain yang menggugat peluang itu antaranya dehidrasi, hipotermia dan cuaca buruk.
Siasatan awal ke atas mangsa yang selamat, Kristin Grodem, 35, mendapati ketika kejadian kesemua penyelam hanyut dibawa arus kuat.

“Mereka menyelam di dasar laut kemudian naik ke permukaan air. Selepas itu membuat selaman kali kedua dan naik kembali selepas 20 minit, namun disebabkan arus kuat, mereka terpisah dan hanyut.
“Mereka ada berinteraksi selepas timbul kali kedua dan cuba memanggil tekong bot tetapi tidak dengar kerana telah dihanyutkan lebih kurang 500 meter dari lokasi kedudukan bot,” katanya. -KOSMO! ONLINE


Nokia E90 Comunicator, masih dirindui
Oleh KOSMO!

7 April 2022, 5:18 pm
PETALING JAYA – Mungkin generasi baharu tidak mengenali gajet paling popular ketika era milenium iaitu Nokia E90 Communicator.
Model telefon ini merupakan peranti paling canggih berbanding pesaingnya ketika itu dan menjadi pilihan bagi golongan profesional.
Apa tidaknya, kecanggihan peranti itu membolehkan penggunanya membuka e-mel secara terus dan berbentuk ala komputer riba.
Tinjauan di beberapa laman jualan secara dalam talian menunjukkan harga Nokia E90 masih kekal iaitu RM3,309 seperti harga asal ketika diperkenal pada 2007.
Rata-rata orang ramai yang mempunyai pengalaman menggunakan peranti ini turut berkongsi kisah masing-masing.
“Dulu kalau siapa pakai telefon ini dia paling berjaya, buka dekat meja kedai mamak dengan gaya lipat memang mengancam,” ujar Mat Yuoh Larkin.

“Ayah saya menggunakan telefon ni. Boleh hantar e-mel sebab dilengkapi 3G,” jelas Malisa Suraya. – KOSMO! ONLINE.


Pembantu pegawai tadbir diberkas makan rasuah RM20,000
Oleh MOHAMAD FAIZAL HASHIM

7 April 2022, 5:05 pm
JOHOR BAHRU – Pembantu pegawai sebuah agensi ditahan bagi membantu siasatan berkaitan kes meminta dan menerima rasuah berjumlah lebih RM20,000.
Menurut sumber, suspek lelaki yang berusia 32 tahun itu ditahan di Pejabat Suruhanjaya Pencegahan Rasuah Malaysia (SPRM) Johor di sini pada pukul 12.30 tengah hari tadi selepas hadir memberikan keterangan.
Difahamkan, lelaki itu yang sebelum ini bertugas sebagai pembantu pegawai tadbir di sebuah jabatan telah meminta dan menerima rasuah daripada dua perunding projek pada 2020 sehingga tahun lalu.
Lelaki itu bertindak demikian sebagai balasan membantu membocorkan maklumat berkaitan projek yang hendak dipohon oleh kedua-dua individu tersebut.
Sementara itu, Pengarah SPRM Johor, Datuk Azmi Alias ketika dihubungi mengesahkan penahanan terbabit dan berkata kes disiasat dibawah Seksyen 17 (a) Akta SPRM 2009.
Suspek akan dibawa ke Mahkamah Majistret Johor Bahru, esok bagi mendapatkan permohonan reman. -KOSMO! ONLINE


PM seru rakyat jaga kesihatan diri dan planet
Oleh NUR HUDA MUSA

7 April 2022, 5:03 pm
PETALING JAYA – Perdana Menteri, Datuk Seri Ismail Sabri Yaakob menyeru rakyat untuk memastikan kesihatan diri dan planet terus terjaga demi kesejahteraan masyarakat dan generasi akan datang.
Beliau berkata demikian bersempena Hari Kesihatan Sedunia 2022 yang disambut hari ini.
“Sayangilah bumi. Bumi anugerah buat kita. Planet yang sihat menyumbang ke arah udara, air dan makanan yang bersih. Mari kita memastikan kesihatan manusia dan kesihatan planet terus terjaga demi kesejahteraan masyarakat dan generasi akan datang.
“Diri dan kualiti alam sekitar adalah penentu utama kesihatan kita. Planet Kita, Kesihatan Kita! Selamat Hari Kesihatan Sedunia 2022,” katanya menerusi satu hantaran di Facebook rasmi beliau hari ini.
Hari Kesihatan Sedunia disambut pada 7 April setiap tahun.
Pada tahun ini, Hari Kesihatan Sedunia 2022 disambut dengan tema ‘Planet Kita, Kesihatan Kita’.-KOSMO! ONLINE


Lelaki dijel 14 tahun 4 sebatan, ‘himpit’ anak sendiri
Oleh DIYANATUL ATIQAH ZAKARYA

7 April 2022, 5:22 pm
MELAKA – Perbuatan keji seorang bapa tujuh anak melakukan amang seksual fizikal terhadap anak kandungnya berbalas selepas dihukum penjara 14 tahun dan empat sebatan oleh Mahkamah Sesyen di sini hari ini.
Hukuman terhadap tertuduh yang berusia 46 tahun itu dibuat Hakim Maziah Joary Mohd. Tajudin dan Hakim Nariman Badruddin selepas lelaki itu membuat pengakuan bersalah atas dua pertuduhan yang dihadapinya.
Di hadapan Maziah, tertuduh sebagai bapa kandung dengan sengaja melakukan amang seksual fizikal terhadap kanak-kanak perempuan yang ketika itu berusia tujuh tahun 11 bulan.
Kesalahan dilakukan pada waktu tengah hari di sebuah rumah di Bukit Rambai, Melaka Tengah antara pertengahan sehingga akhir Oktober 2018.
Bagi kesalahan itu, pemandu kren tersebut didakwa mengikut Seksyen 14(d) Akta Kesalahan-kesalahan Seksual Terhadap Kanak-kanak (AKSTK) 2017 yang membawa hukuman penjara sehingga 20 tahun dan sebatan.
Di hadapan Nariman, tertuduh didapati dengan sengaja melakukan perbuatan sama terhadap mangsa sama yang ketika itu berusia 11 tahun di lokasi sama pada 23 November 2021. -KOSMO! ONLINE


KPDNHEP Johor kompaun peniaga ayam RM40,000
Oleh KHAIRUL MOHD. ALI

7 April 2022, 4:42 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor telah mengeluarkan kompaun berjumlah RM40,000 terhadap 61 penjual ayam di seluruh negeri ini.
Pengarahnya, Mohd. Hairul Anuar Bohro berkata, kompaun berkenaan dikeluarkan melibatkan tiga kesalahan iaitu gagal menggunakan tanda harga khas berwarna merah jambu (pink plate), melebihi harga jualan dan tidak mempamer harga jualan.
Menurut beliau, tindakan itu dibuat selepas pihaknya melakukan 2,900 pemeriksaan melibatkan 2,852 pemeriksaan di peringkat peruncit manakala 48 pemeriksaan di peringkat pemborong.
“Pemeriksaan yang dijalankan seramai 200 pegawai penguatkuasa itu melibatkan pasar basah, pasar awam, pasaraya dan juga pembekal seperti pemborong, peladang, pengeluar dan pengimport di seluruh negeri.
“Selain itu, KPDNHEP Johor juga mengeluarkan 60 notis kepada peniaga di bawah Seksyen 21, Akta Kawalan Harga dan Antipencatutan (AKHAP) 2011 bagi menjalankan siasatan sama ada wujudnya sebarang elemen pencatutan,” katanya dalam satu kenyataan, di sini hari ini.
Tambahnya, pihaknya komited dalam menangani kos sara hidup yang semakin meningkat dimana pelbagai langkah telah dilaksana bagi memastikan harga barangan berpatutan dan stabil.

Sebelum ini, Kosmo! melaporkan beberapa peniaga ayam mengambil kesempatan dengan menjual ayam melebihi harga siling ditetapkan kerajaan iaitu RM8.90 sekilogram.
Dalam laporan berkenaan, ada antara mereka meletakkan harga sehingga RM10 sekilogram dengan memberikan alasan mereka menerima ayam segar berkongsi pada harga RM8.60, selain turut perlu membayar kos pengangkutan. -KOSMO! ONLINE


Penduduk dilarang menyanyi semasa perintah berkurung Covid-19
Oleh KOSMO!

7 April 2022, 4:18 pm
SHANGHAI – Penduduk yang  menjalani perintah berkurung Covid-19 di bandar Jiuting, Shanghai diberi amaran oleh pihak berkuasa kesihatan tempatan supaya tidak menyanyi sepanjang tempoh kuarantin, lapor portal Mothership.sg, semalam.
Amaran itu dinyatakan menerusi dron pemerintah yang diterbangkan ke kawasan kejiranan.
“Kepada semua penduduk, sila patuhi semua peraturan sekatan Covid-19 dan kawal perasaan untuk keluar bebas seperti biasa.
“Jangan buka tingkap atau menyanyi,” demikian amaran yang dikeluarkan.
Pengumuman dron itu juga menyatakan, perbuatan menyanyi boleh meningkatkan risiko penyebaran virus.
Pengguna laman sosial Weibo meluahkan kemarahan mereka terhadap pengumuman dron itu dan berkata, penduduk menjerit meminta bantuan bekalan makanan dan bukannya menyanyi.

Sebilangan yang lain  juga mengadu bahawa perintah berkurung yang ketat telah menghalang sumber bantuan asas daripada dihantar ke kawasan berkenaan.
Meskipun penduduk telah menghubungi pihak berkuasa tempatan setiap hari, mereka tidak menerima sebarang maklum balas. – Agensi


Barang kemas suri rumah RM15,000 dikebas penyamun
Oleh ROHANA MOHD. NAWI

7 April 2022, 4:47 pm
KOTA BHARU – Seorang suri rumah mengalami kerugian kira-kira RM15,000 selepas barang kemas miliknya dilarikan oleh seorang lelaki yang tidak dikenali dalam kejadian samun di rumahnya di Kampung Wakaf Mek Zainab di sini semalam.
Kejadian berlaku kira-kira pukul 7.45 pagi apabila mangsa yang berusia 32 tahun sampai di rumah selepas pulang menghantar anaknya ke sekolah.
Pemangku Ketua Polis Daerah Kota Bharu, Superintendan Mohd. Suhaimi Ali berkata, mangsa masuk ke dalam rumah sebelum melihat seorang lelaki memakai topeng berada di dalam bilik tidur.
Menurutnya, lelaki terbabit dipercayai sedang menggeledah bilik tidur mangsa sebelum mengarahkan wanita itu memberi barang kemas yang dipakainya.
“Takut dengan keadaan itu, mangsa terus menyerahkan dua utas rantai leher dan dua gelang tangan emas yang dianggarkan bernilai RM15,000.
“Berdasarkan keterangan mangsa, suspek tidak membawa sebarang senjata ketika itu dan hanya memakai topeng kain berwarna kelabu,” katanya ketika dihubungi Kosmo!hari ini.

Mohd. Suhaimi memberitahu, siasatan mendapati, mangsa tidak mengunci pintu rumahnya sebelum keluar menghantar anak ke sekolah manakala suaminya pula keluar bekerja.
Katanya, mangsa membuat laporan di Ibu Pejabat Polis Daerah Kota Bharu di sini semalam dan gerakan memburu suspek sedang giat dijalankan. -KOSMO! ONLINE


Polis cekup wanita kurang siuman mengamuk sambil seret sabit
Oleh TOREK SULONG

7 April 2022, 4:14 pm
PASIR PUTEH – Polis menahan seorang wanita dipercayai kurang siuman yang mengamuk dengan membawa galah yang dipasang sebilah sabit di Kampung Bukit Merbau di sini semalam.
Wanita berusia 52 tahun yang memakai seluar pendek dengan berjubah terbuka dan memakai kopiah itu merupakan seorang ibu tunggal dilihat mengheret sebatang galah dengan hujungnya dipasangkan sabit panjang di atas jalan kira-kira pukul 3.30 petang.
Ketua Polis Daerah Pasir Puteh, Superintendan Zaizul Rizal Zakaria berkata, sepasukan anggota polis bergegas ke lokasi kejadian selepas menerima panggilan kecemasan daripada penduduk.
Menurutnya, bagaimanapun, wanita itu tiada di lokasi tersebut apabila dia dipercayai telah melarikan diri ke lokasi lain.
“Penduduk kampung memaklumkan wanita itu mengheret galah yang dipasang sabit sambil berleter dan bercakap sesuatu sekali gus menimbulkan ketakutan orang ramai.
“Kita berjaya mengesan suspek berada di dalam rumahnya yang juga terletak di kampung itu. Selepas memujuknya, wanita yang telah kematian suami sejak dua tahun lalu dan tinggal bersendirian di rumah itu berjaya ditahan,” katanya ketika dihubungi Kosmo! hari ini.

Menurutnya, suspek yang ditahan berada dalam keadaan tidak menentu memaklumkan bahawa dia menggunakan sabit itu bagi mengambil pucuk kayu untuk dijadikan ulam.
Ujarnya, suspek dihantar ke Hospital Tengku Anis di sini untuk menjalani pemeriksaan dengan pakar dan rawatan lanjut. -KOSMO! ONLINE


Pas didakwa derhaka, pemimpin ditamatkan tauliah bagi ceramah
Oleh ABDUL RAZAK IDRIS

7 April 2022, 4:09 pm
KLANG – Pas didakwa sebagai sebuah parti menderhaka susulan seorang pemimpin yang ditamatkan tauliah menyampaikan takzirah di sebuah masjid di Rawang, dekat sini kelmarin.
Ahli Dewan Undangan Negeri (ADUN) Taman Templer, Mohd. Sany Hamzan berkata, anggapan derhaka itu ekoran jelas melanggar titah Sultan Selangor, Sultan Sharafuddin Idris Shah supaya masjid dan surau tidak terlibat dengan ceramah agama Islam oleh pemimpin dan aktivis politik tidak bertauliah.
Katanya, pemimpin pas tersebut iaitu Ahmad Dusuki Abdul Rani dari Pas yang telah ditamatkan tauliah mengajarnya sebelum ini telah menyampaikan takzirah selepas solat Isyak di masjid Nurul Iman itu.
“Selama ini pemimpin Pas menuduh kami pemimpin Pakatan Harapan (PH) menderhaka kepada Sultan Selangor tetapi hari ini jelas menunjukkan kepada kita, Pas adalah parti yang derhaka kepada titah Sultan Selangor.
“Sebab dia (Ahmad Dusuki) sudah ditamatkan tauliahnya. Dia tahu tauliahnya telah tiada tetapi apabila dia melanggar titah baginda, kami sebagai rakyat Selangor tidak boleh berdiam diri kerana dia telah melanggar titah Sultan kami,” katanya kepada pemberita di sini.
Terdahulu beliau menyerahkan memorandum bantahan bersama ahli kariah Masjid Nurul Iman Rawang yang diterima wakil pihak Istana Alam Shah, Abdul Kadir Safwan.

Sementara itu, Ketua Kampung Kenangan, Rawang, Syukria Yahya berkata, pihaknya berharap tindakan tegas diambil terhadap Ahmad Dusuki dan Nazir Masjid Nurul Iman Rawang yang membenarkan pemimpin politik tidak bertauliah memberi tazkirah Ramadan di masjid tersebut. -KOSMO!ONLINE